text:
jeu.
14
juil.
2011
AMAHUGURWA YO KWIGA UBURYO WUBAKA IMBARAGA NYABUZIMA ZIRI MU MUNTU YO KU ITARIKI 4 KUGEZA 8/7/2011
(REDYNAMISATION DES FORCES VITALES HUMAINES)
KUKI TUGOMBA KUBA IKIRARO KANDI UKUBAKA . . . IBIRARO BY’AMAHORO AHO URI ?
Marie Marcelle DEMARAIS
Iyo intambara iteye, abarwanyi bihutira guca/gusenya ibiraro ndetse n’ibindi bihuza abantu nk’itumanaho, n’ibifasha nk’umuriro w’amashanyarazi. Iyo intambara irangiye nanone icyihutirwa mu byihutirwa kiba kubaka ibiraro, gusana iminara y’itumanaho n’umuriro w’amashanyarazi uzatuma iriya minara irangiza akazi kayo ko guhuza abantu. Ni yo mpamvu abagize Itsinda Abubatsi b’Ibiraro by’Amahoro dushaka ko itsinda ryacu ryaba ibiraro bihuza abantu nyuma y’intambara na Genoside yakorewe Abatutsi byayogoje igihugu cyacu. Muri iyi nyandiko muriyumvira uburyo abagize Itsinda ryavutse kubera amahugurwa ya Marie Marcelle DEMARAIS, Directrice de l’Institut de Formation Humaine Intégrale y’i Montréal (IFHIM) muri Canada, yahaye bamwe mu Bapadiri, Abihayimana n’Abalayiki bo muri Diyosezi ya BYUMBA. Itsinda ryacu kandi rifashwa ku buryo buhoraho n’irindi Tsinda ryitwa « Ibakwe » na ryo rigizwe n’abantu bize muri rya shuri rikuru Marie Marcelle abereye umuyobozi. Turaza kandi kubona agashya mu nyigisho za Marie Marcelle mu kubaka umuntu n’ubumuntu, mu bihugu no ku isi. Turasoza tubabwira bimwe mu bitekerezo n’ibyifuzo by’abaje mu mahugurwa.
Ubuhamya ndagarukaho ni ubwatanzwe mu mahugurwa yabereye mu kigo cy’Amahugurwa cya Diyosezi ya BYUMBA guhera tariki ya 04-08/07/2011. Agashya twari dufite ni uko twari twatumiye urubyiruko rurangije amashuri yisumbuye n’abari muri Kaminuza bibumbiye mu Muryango witwa « Asssociation des Jeunes Patriotes » bageraga ku bantu 18.Twagize kandi n’ikiganiro ku gicamunsi n’abantu batuye mu mugi wa Gicumbi bagera kuri 45 cyatanzwe n’ Abubatsi b’Ibiraro by’Amahoro mu kugaragaza aho bageze bashyira mu bikorwa inyigisho bakura muri aya mahugurwa. Ubuhamya bwabo turabugarukaho nyuma.
Ayo mahugurwa yatangiye gutangwa tariki 4 kugeza13 Ugushyingo 2008, atangirwa mu kigo cy’Amahugurwa cya Diyosezi. Tumaze rero imyaka itatu duhugurwa byibuze rimwe mu mwaka mu gihe cy’iminsi ine. Yitabirwaga n’abantu barenga 60 basanzwe bakora imirimo ibahuza n’abantu benshi nk’Abapadiri, Ababikira, Abarimu, Abaganga,…bitabujije n’abandi babishaka kwitabira ibyo biganiro.
Muri rusange inyigisho zishingira ku buhamya mu gikorwa iki n’iki cyo kubaka amahoro uyu n’uyu yakoze. Ntabwo rero ari inyigisho « systématique, classique, méthodologique », ahubwo ni uguha muntu agaciro ukamuvugisha umureba mu maso, ibimenyetso bigaragara ku mubiri we ,kuzunguza intugu, amaboko, …, kumutega amatwi akakubwira ibye bishingiye ku bikorwa byumvikana cyangwa bifatika, ukakira ibyo akubwiye ukamufasha kwivumburira ibyemezo byiza yashoboye kwifatira ngo agere ku ntego y’igikorwa cyubaka yagezeho agasaruramo ibyishimo n’ishyaka ryo gukomeza icyo cyiza yashoboye. Uwo muntu arushaho kwibona ubwe, akamaro afitiye abandi, umuryango,abaturanyi, aho akora ndetse n’igihuguimpano zimutuye, ubushobozi, imyemerere y’idini rye, umuhamagaro w’ubutumwa bwe n’ibindi.
Twabonye ko buri muntu yifitemo inkingi cumi n’eshatu. Iyo atarazimenya ntamenya imbaraga nyabuzima zimutuye (Forces Vitales Humaines) bityo ntabashe kwiyakira, guha agaciro bye n’iby’abandi. Umwubatsi w’amateme afasha abandi kwibona bagasohoka mu bibazo bahuye nabyo, bityo bahura n’ibishobora kubatoneka bigasanga inkingi zabo zikomeye.
Inkingi z’imbaraga nyabuzima(Les Piliers des Forces Vitales Humaines) ni izi:
1) Intego(objectif)
2) Igikorwa kiganisha ku nyungu za mugenzi wawe(ouverture)
3) Igikorwa gishingiye ku rukundo rurenga imbibi z’amaraso na « Ha uguha » (Amour de sagesse ou universel)
4) Uburyo yakigezeho (Moyens)
5) Igihe yakoresheje(Temps)
6) Kubona ikibazo (Perception des éléments de la réalité)
7) Gushaka ibisubizo (Discerner des besoins réels)
8) Gufata icyemezo cyo gushyira mu bikorwa intego yawe (Décision)
9) Guhitamo igikorwa (Choix)
10) Kugira ibyo wigomwa (Renoncement)
11)Kurenga inzitizi(Obstacles dépassés)
12) Isôoko/Ahô uvoma imbaraga( la foi, le charisme, les valeurs, la conscience sociale)
13) Kuba ufite ubunararibonye (Aprentissage des moyens, compétence)
Uwo Marie Marcelle yazengurutse amahanga menshi ajya gufasha abahuye n’intambara n’imitingito y’isi, twavuga nka Libani, Israheli, Kongo Kinshasa, Hayiti, Rwanda, Burundi,… « yigisha » amahoro.
Kubera izi nyigisho zanyuze abazikurikiye, abari bahari biyemeje kutazihererana. Itsinda ryavutse kubera aya mahugurwa muri Diyosezi ya BYUMBA ryiyemeje gukomeza ubwo butumwa bwo kuba « Abatubuzi (multiplicateurs) b’Abubatsi b’ Ibiraro by’amahoro ».
Padiri NYAMAGANDA Vincent wize mu ishuri ry’i Montréal (IFHIM) ukorera ubutumwa bwe muri Diyosezi ya BUTARE uri muri rya Tsinda « Ibakwe » ry’abize muri IFHIM yaduhaye ubuhamya bwe. Yarangije inyigisho ze mu 1996, ahita agaruka mu Rwanda. Ahageze asanga hari ibibazo byinshi byasizwe n’amateka mabi u Rwanda rwari ruvuyemo. Nk’Umupadiri yagombaga kwigisha Ivanjili, gutanga Amasakaramentu, kubaka no gusura Imiryango Remezo ariko yumva agomba kugira icyo amarira Abanyarwanda bari barakomerekejwe n’intambara na Genosidi yakorewe Abatutsi. Yashyize hamwe abari bafite abagabo babo bafunze kubera ko bakekwaho kuba barakoze Genoside, abapfakazi barokotse Genoside yakorewe Abatutsi n’abafite abantu bazimiye, maze abashakira umurima wo guhinga kuri Paruwasi ya KARAMA, muri Diyosezi ya BUTARE.
Yabivuze muri aya magambo . «Twatangiye duhinga ibijumba n’amasaka . Ibyo bakuraramo byari kuzaba ibyabo. Bahingaga ku wa mbere , ku wa kane tukagira ibiganiro. Nkababaza ibibazo nk’ibi bikurikira. Ese mwakoze? Mwari bangahe? Ese mugutaha mwatashye mute ? Buri muntu ukwe ? Babiri babiri ? ikivunge ? Mwaganiye iki mu nzira ? Bati : ˝Mbere twazaga umwe yihisha undi, none turaganira. Dusangira ibibazo turimo ˝. Habayeho ubumwe hagati y’abo kugeza ubwo uwari warapfakaye kubera Genoside yemeye guha umwana we ufite uwe ufunze ngo amugemurire. Nabigishije ibyiza by’imyitozo ngororamubiri maze umwe mu bakecuru ageze iwe ahamagara abana ngo basimbuke umurunga. Baramuseka !!! Yari afite umwana wari ufite indwara yo kubura ibitotsi aza rero gufatanya na nyina gusimbuka umugozi; wa mwana agiye kuryama arasinzira ku buryo yicuye ejo saa tatu za mu gitondo. Biba ubuhamya mu Itsinda n’abandi bamenyeraho akamaro nk’imyitozo ngorora mubiri mu gutsinda umunaniro waba uwo mu mubiri no mu mutima ».
Kuvugana ubwabyo bisenya inkuta, bigasenya‘‘ préjugés‘‘-guca urubanza utariwumva-, bikubaka Ibiraro by’amahoro.
Yabohereje gusenya inkuta zibabuza gushyikirana na bagenzi babo maze bagasanga abo bafitanye amasinde (Mat.19, 15) bakiyunga. Itsinda rimaze kuba rinini ryigabanyijemo amatsinda mato yabafashije kubakirana, kwishyura ubwisungane mu kwivuza, gusura abafunze , gufasha imfubyi n’abapfakazi ba Genoside batishoboye. Kubera ibyiza by’Itsinda hajemo n’abandi batagizweho ingaruka na Genoside n’intambara ku buryo bageze ubu ku 1801.
Bo ubwabo baje kwiyita “ABAHUJIMBARAGA” nta kibananira.
Nk’uko nabivuze haruguru umunsi wa kabiri haje urubyiruko rwiganjemo Itsinda ryiyise “Association des Jeunes Patriotes” (AJP). Bari bahamagawe n’abasanzwe bahugurwa na Marie Marcelle afatanyije n’Ibakwe kugira ngo na bo bongere ubumenyi bwabo mu gusesengura amakimbirane no kuyakemura. Bashimye rero ubwo buhamya na bo biyemeza gukora nka Padiri NYAMAGANDA Vincent.
Ni akahe gashya mu nyigisho za Marie Marcelle?
Marie Marcelle ni umuganga (Psychothérapeute). Agendera ku byo umubwiye maze akagufasha kubona imbaraga zigutuye. Bityo mu gikorwa kigaragaza ziriya nkingi 13 twavuze haruguru akwereka ko hari icyo ushoboye. Nyuma ukiyita izina bitewe n’imbarara izi n’izi wagaragaje mu gikorwa wakoze.
Ni ubwo buryo umwubatsi w’Amateme y’amahoro akoresha iyo aganira n’uwahuye n’ikibazo iki n’iki, amwereka ko hari icyo ashoboye. Akamubwira ko ubwo yashoboye igikorwa kimuhuza n’abandi nk’icyo, azabishobora n’ibindi, atagomba guheranwa n’ibibazo yahuye nabyo. Burya umuntu wakomeretse akeneye kuganirizwa, umukurikirana akamubaza niba hari icyiza yaba yibuka yakoreye umuntu uyu n’uyu. Mukugisubiramo yibonera ko hari icyo ashoboye kandi ashobora gukora n’ibindi bisumbyeho. Mu kubaka imbaraga nyabuzima ze, umukurikirana amwereka intambwe cyangwa inkingi z’igikorwa cye maze akamusaba gukomereza aho.
Kumwifungurira na we akakwifungurira, kumusaba kukubwira igikorwa cyiza yaba yarakoze kugira ngo umufashe kwibona muri icyo gikorwa, akabona n’imbaraga ze bituma yishima, akigaruramo ubutwari, ishema, akabona ko hari icyo ashoboye maze agakomereza aho; ukaba uramwubatse. Ibi bitandukanye no kwibwira ko uwahuye n’ikibazo cyakomerekeje umubiri we, umutima we bwe , roho ye uzamuha inyigisho izi n’izi maze agendeye kuri izo nyigisho agakemura ikibazo cye; twavuga hano nk’ibikomere byasizwe n’amakimbirarane yatewe n’intambara na Genoside y’Abatutsi byo1994.
Marie Marcelle atandukanya KUBAKA AMAHORO no KUBAKA IBIRARO BY’AMAHORO. Amahoro abona ko ari inyito ngari (abstrait), ko ategurwa n’ibikorwa bito bito yita « Ibiraro by’amahoro » ; amahoro agerwaho hanyuzwe mu nzira nyinshi zirimo utuyira, imihanda, hakaza rero n’ibiraro bihuza twa tuyira na ya mihanda, umuntu ubwe wenyine atakubaka bisaba imbaraga n’ubuhanga, ariko byose bigendeye ku guha muntu agaciro no kumva ko yifitemo ubushobozi bwo kwikura mu bibazo kubera imbaraga nyabuzima zimurimo yahawe n’Imana bisaba kumenya ko azifitemo. Umukurikirana (Psychothérapeute) akazikangura akoresheje za nkingi z’imbaraga nyabuzima. Amahugurwa ya Marie Marcelle afasha abayahawe kuba ba « ingénieurs» mu kubaka Ibiraro by’amahoro.
Mukubaka imbaraga nyabuzima, Marie Marcelle yibutsa cyane akamaro k’imyitozo ngorora mubiri. Ibibazo duhura nabyo, ibitunaniza bidutwara imbaraga tukaba dusabwa kuzubaka dukora imyitozo ngoramubiri.
Tugaruke gato ku buhamya bwatanzwe n’abasanzwe mu Itsinda ry’Abubatsi b’Ibiraro by’amahoro. Habaye kandi umwanya wo gutumira abantu ngo batege amatwi ubuhamya bw’abagize Itsinda ry’Abubatsi b’Ibiraro by’amahoro bamaze imyaka itatu bahugurwa. Bagarutse ku ngingo zikurikira :
-Ibyo bakoze ku giti cyabo byubaka Ibiraro by’amahoro
-Ibyo bakoze mungo zabo
-Ibyo bakoze mu baturanyi :
+Amatsinda y’abana i Nyagahanga yubaka Ibiraro by’amahoro hagati y’ababyeyi, ndetse asura abandi bana mu nkambi y’Abakongomani bari i NYABIHEKE (GATSIBO) babafasha ku mutima no ku mubiri
+Amatsinda ya ba mayibobo (Rwandarw’ejo) yatangijwe mu mugi wa GICUMBI
Amahugurwa yarangiye ku wa kane saa kumi n’ebyiri na makumyabiri n’ine (18h24); hatanzwe ibitekerezo n’ibyifuzo.
Umwanzuro w’amahugurwa
Urubyiruko rwavuze ko :
-« Hari byinshi twirengagizaga, ntiruhe agaciro ibyo mugenzi wacu atubwiye,
bityo tukamwima umwanya wo gukura no kumva ko hari icyo ashoboye »
-« Niyemeje kujya nganira n’umuntu mureba mu maso,nkamenya uko ndibumugarure ku cyo nshaka n’aho nshaka bityo ngashobora kumufasha »
-Undi ati : « Niyemeje kuba umutubuzi (multiplicateur) w’Abubatsi b’Ibiraro by’amahoro
-« Mvuye i Québec muri Canada kandi nahawe Impamyabushobozi y’ikirenga mu kubaka imbaraga nyabuzima nahawe IFHIM y’i Montréal kuko umuyobozi w’iyo Kaminuza yanyihuguriye ubwe »
-« Nshimiye ko mwafashe umwanya wo kudutekerezaho najye nkaba niyemeje kwagura iri Tsinda ry’Amahoro »
-« Umunsi wa mbere natashye ndi muri « obscurité », none ndumva nanyuzwe. Nabonaga Rozalie (umwe mu babanje mu Itsinda) ahorana ibyishimo, naho ni uko iyo hari ikimurakaje aterura ibuye bityo akubaka imbaraga ze nyabuzima agahorana akanyamuneza »
Padiri Isidore NDAYAMBAJE, uhagarariye Itsinda ry’Abubatsi b’Ibiraro by’amahoro yashimiye ko aya mahugurwa yahujije abantu baturutse mu madini n’amatorero anyuranye. Hajemo Umupasiteri w’ « Assemblée de Dieu », Umu « catéchiste » wa « Eglise Anglicane au Rwanda », aba muri « Zaion Temple », uwo muri « Communaute Saint Egidio »; abo bose rero basabwe kuba intumwa z’Abubatsi b’Ibiraro by’amahoro. Ati : « Ndashimira Marie Marcelle wemeye kugaruka kuduhugura mu mwaka 2012. Ndashimira abitabiye inama, ndashimira abashya badusanze, ndashimira Itsinda Ibakwe ryadufashije, ndashimira ariko cyane cyane Musenyeri Umushumba wa Diyosezi yacu waduhuje na Marie Marcelle ».
Amahugurwa yashojwe na Musenyeri Serviliani NZAKAMWITA, Umushumba wa Diyosezi yacu na we ashimira Marie Marcelle wemeye ubutumire bwo kuzagaruka mu 2011, ashimira Itsinda Ibakwe ryamufashije guhugura, asaba abitabiye gusohoza ubumenyi bahawe mu miryango y’iwabo dore ko Diyosezi BYUMBA yihaye Gahunda y’imyaka itatu yo kwita ku Busugire bw’ingo n’Ihuriro ry’ingo. Ati : « Urugo, umuryango benshi muri mwe bazashinga ejo, nirugira amahoro isi yose izaba yagize amahoro kuko byose bishingiye ku miryango ». Asoza aduha mugisha wa kibyeyi kandi wa gishumba.
Mama Perpétue NZASANGAMARIYA na
Padiri Valens NSABAMUNGU


c: text/html

text:
Ibyo uyu wa Civil Society avuga nibyo 100%.Abayobozi benshi baba bashaka kwerekana ko bayobora neza,bishakira umugati.Ibibazo bili mu ngo ni byinshi cyane.Imanza za Gatanya,abashakanye bacana inyuma (adultery),abohereza abagore babo n'abana muli Europe,Canada,Usa kugirango basigare mu Rwanda n'inshoreke zabo ku buryo bworoshye,etc... Cyokora nta muntu numwe wakuraho ibibazo isi ifite.Buli gihe twandika hano tubwira abantu ko umuti nta wundi uretse Ubwami bw'imana.Nkuko tubisoma muli Daniel 2:44,ku munsi w'imperuka imana yacu yitwa Yehova izakuraho ubutegetsi bw'abantu ku isi hose kubera ko bwananiwe gukuraho ibibazo isi ifite.Noneho imana ishyireho ubutegetsi bwayo,aribwo bwami bwayo.Ni YESU ubwe uzahabwa ubwo butegetsi bw'isi nkuko tubisoma muli Ibyahishuwe 11:15.Noneho akureho ibibazo byose,harimo urupfu,uburwayi,ubusaza,ubukene,akarengane,ubusumbane,etc...Isi yose ihinduke Paradizo.Niyo mpamvu YESU yadusabye gusenga dusaba imana ngo "Ubwami bwawe nibuze" (Let your kingdom come).Umuntu wese ushaka kuzaba muli Paradizo,agomba kwiga Bible neza agahinduka kandi agashaka imana ashyizeho umwete.Kuko abibwira ko ubuzima gusa ari amafranga,akazi,politike,etc...abo ntabwo bazaba muli Paradizo.Imana ibita abanzi bayo kubera ko bibera mu byisi gusa (Yakobo 4:4).Iyo twandika ibi,tuba dushaka ko namwe mumera nka twe.Mukiga Bible,mukajya mu materaniro ndetse mugakora umurimo YESU yasize asabye abakristu nyakuri bose nkuko tubisoma muli Yohana 14:12.Uwo mulimo ntawundi,ni kubwiriza ubwami bw'imana mbere yuko IMPERUKA iza (Matayo 24:14).Mujye mureba ukuntu twirirwa duhamba abantu bakomeye kandi bali bakize.Mwikishinga abababwira ngo iyo dupfuye tuba "twitabye imana".Ntabwo ari byo.Iyo upfuye wiberaga mu byisi gusa,biba birangiye utazazuka.Ariko abantu bashaka imana bagakora ibyo yadusabye,bazazuka ku Munsi w'Imperuka,bahabwe ubuzima bw'iteka (Yohana 6:40).Mushake ubwami bw'imana Imperuka itaraza.Ibi mubona bibera mu isi (Pollution,climate change,Nuclear arms proliferation,terrorism,etc... byerekana ko Imperuka iri hafi.Wikibwira ngo tuba dukabya.Imana ubwayo niyo yavuze ko kuli uwo Munsi izica abantu bose batayumvira.Byisomere muli Yeremiya 25:33.Ikibazo nuko abanyamadini bashishikazwa gusa n'icyacumi,ntibigishe bene ibi tuba tubabwira.Nyamara byanditse muli Bible.Bakabehsya abayoboke babo ngo iyo bapfuye baba bitabye imana.It is a lie.
SEMAFARA Remy - 21/12/2016 saa 12:09

robotstxt: allowed

filter: keep


text:
"Mwaturirane ibyaha byanyu kandi musabirane, kugira ngo mukizwe. Gusenga k’ umukiranutsi kugira umumaro mwinshi, iyo asenganye umwete" - Yakobo 5:16
Hari ibanga rikomeye mukwatura ibyaha no kwemera amakosa dukora mu buzima. Iyo bikozwe neza bibasha kubaka sosiyete ubarizwamo iyo ari yo yose, gusa ikibabaje abantu benshi usanga bahitamo gupfira icyubahiro aho kwatura ibyaha byabo.
Ijambo ry’Imana rivuga ko hari inyungu nyinshi zibonerwa mu kwatura no kwihana ibyaha:
1.Bituma umuntu abohoka kandi birakiza: Niyo mpamvu ijambo ry’Imana rivuga riti "mwaturirane byaha kandi musabirane nibwo muzakira" ariko hari itandukaniro rikomeye hagati yo kubabarirwa no gukira ku mutima. Niba ushaka kubabarirwa waturira ibyaha byawe Imana ariko kandi na none iyo ushaka gukira ku mutima ngo wumve ubohotse waturira undi muntu. Ashobora kuba uwo wahemukiye cyangwa undi mwizerwa.
2.Kwatura no kwihana bitanga itangiriro rishya. Bibiliya iravuga ngo "Uhisha ibicumuro bye ntazagubwa neza, Ariko ubyatura akabireka azababarirwa"- Imigani28:13.
3.Kwatura no kwihana bigufasha kwakira imbaraga z’ Imana zihindura. Kwatura no kwihana ni ikimenyetso cyo guca bugufi kandi ijambo ry’ Imana rivuga ko Imana izamura abicisha bugufi. "Ni ukuri agaya abakobanyi, Ariko abicisha bugufi abagirira imbabazi" - Imigani 3:34. Ubuntu bwayo ni imbaraga zikomeye wakoresha uhindura ibyari byarananiranye bikanga guhinduka ariko byose bibonerwa mu guca bugufi no kuba inyangamugayo.
4.Biguha kugirana n’abandi ubucuti buhamye: Bibiliya iravuga iti "ariko rero iyo tugendeye mu mucyo nk’ uko na yo iri mu mucyo, tuba dufatanije ubwacu kandi amaraso ya Yesu Umwana wayo atwezaho ibyaha byose" -1 Yohana 1:7. Hari igihe dutekereza ko kwatura tukavuga ibyacu byatuma abantu badufata ukundi ariko uko uba inyangamugayo niko abantu barushaho kwifuza kubana nawe.
Imana ishaka ko wahindukira ikagukiza kugira ngo igukoreshe mu gufasha no guhindura abandi,Imana iragutegereje.


text:
AY'URUKUNDO
Mu rukundo hajya habamo ibibazo bitandukanye ariko ikibazo nyamukuru ndetse kinatera benshi gutinya kwinjira mu rukundo, ni uguhemukirwa(Déception).
Umuntu wahemukiwe mu rukundo rero burya aba afite igikomere ku mutima gishobora no kumukurikirana cyane mu gihe yaba akundanye n'undi muntu nyuma y'uwamuhemukiye.
Kwinjira mu rukundo n'umuntu uvuye muri "déception" rero burya ni ibyo kwitonderwa kuko imwe mu ntego zigera kuri 4 zikurikira arizo zatuma uwahemukiwe yongera gukunda:
1. GUSHAKA KWIYIBAGIZA
Hari umuntu uhemukirwa n'umukunzi we akabura amahoro, akangirika cyane kuburyo kumwiyibagiza bimunanira agahitamo gukundana n'undi kugirango amufashe kumwibagiza uwo wa mbere ariko mu byumvikana uwo wa kabiri ntaba akunzwe.
2. GUSHAKA KWIHIMURA
Ubusanzwe muri kamere ya muntu, hari abantu bakunda kwihorera no kwihimura. Hari umuntu rero umara guhemukirwa n'umukunzi we akumva ko nawe agomba gukundana n'undi akamukorera nk'ibyo yakorewe.
Niba ari umukobwa akumva ko kuba yarahemukiwe n'umuhungu byamuvamo ari uko ahemukiye umuhungu mugenzi we. Niba uwo wamuhemukiye yaramucaga inyuma, akumva nawe yifuza uwo bakundana nawe akajya amuca inyuma yihimura.
Bene uyu nawe birumvikana neza rwose ko ari uwo kwitonderwa kuko nta rukundo aba afite muri we.
3. KWIYAHURA/GUSHAKISHA
Ibi bikunze kuba cyane ku bakobwa, akamara guhemukirwa n'umusore runaka yakundaga agahita yihuta nta no kugisha umutima inama akumva ko agomba guhita ashaka umusore ufite gahunda bagakungana igihe gito bagahita babana.
Bene uwo nta rukundo aba afite ahubwo aba asa n'uwiyahura kuko umuntu muzabana ni uwo kubanza gutekerezaho. Ikindi kandi nyuma y'ibyo usanga rwa rugo n'iyo rwabaho akenshi ntacyo rugeraho kuko rutaba rwubakiye ku rukundo.
Ni byiza kwitonda rero ugakundana n'umuntu unasuzuma neza icyerekezo cye mu bijyanye n'urukundo.
4. GUSHAKA UMUHOZA
Hari umuntu uhemukirwa akumva ko afite igikomere kandi akeneye uwacyomora akamuhoza amarira yarize. Nta mahirwe nko gukundana n'umuntu nk'uwo kuko iyo ubashije kumukunda ukamubera imfura, aguha agaciro kandi akakubahira igicuku cy'ubwigunge n'agahinda uba umukuyemo.
Bene uwo icyo aba ashyize imbere ni ukubona uwakwemera kumutura umutwaro nawe akamukunda kandi akabimwubahira, ndetse ashobora no kumukunda kuruta kure uko yakundaga uwa mbere kuko aba aguha agaciro kumurenza cyane ko uba wamubereye igisubizo mu gihe uwa mbere yamubereye ikibazo.


text:
Renee Napier yari afite impamvu zifatika kuba yakwanga urunuka Eric Smallridge kandi ntihagire umugaya. Ibi bituruka ku kuba mu mwaka wa 2003 Eric Smallridge uturuka ahitwa Tallahassee, mu mujyi wa Floride muri Amerika, yarishe umukobwa wa Napier witwaga Meagan ndetse n’inshuti ye Lisa Dickson, mu mpanuka ikomeye yaturutse ku kuba Eric yaratwaye imodoka yasinze ndetse bikavugwa ko yari yanyoye ibisindisha ku rugero rurenze inshuro ebyiri urugero rusanzwe rwemewe n’amategeko.
Nyuma yaho Eric yaje gukatirwa n’inkiko imyaka 22 y’igifungo ashinjwa ubwicanyi butagambiriwe. Umubyeyi wa Meagan yanyuzwe n’imyanzuro y’ubutabera, maze afata icyemezo cyo kujya avuga mu mashuri no mu nsengero ububi bwo gutwara imodoka wanyoye ibisindisha. Muri icyo gihe, Imana yashatse ko Napier ajya ahantu kure cyane mu butumwa, ashaka kumenya ikintu kitashoboka k’umwana w’umuntu. Imana yashakaga ko Napier ababarira Eric kuba yaramwiciye umwana w’umukobwa.
Icyaje kuvamo ni uko Napier yaje muri gereza Eric yarafungiwemo, amuzaniye inkuru ivuga ko yamubabariye.
Iki gikorwa cy’indashyikirwa, cyatumye Eric ahitamo kwakira Yesu nk’Umwami n’Umukiza w’ubugingo bwe. Umuryango wa Napier nawo ushyigikira icyo gikorwa cyo gutanga imbabazi k’uwari wabiciye. Si imbabazi gusa, ahubwo Napier yagiye gusaba inkiko ko igihano cya Eric cyagabanywa kabiri, ndetse biremezwa. Kuri ubu uwari imbohe yafunguwe mu kwezi k’Ugushyingo 2012, agenda avuga ko imbabazi ari umuti ukiza mu buryo buhambaye.’
Napier yahamagawe n’umukristo w’umuririmbyi akaba n’umwanditsi w’indirimbo Matthew West ku bijyanye n’amateka y’ibyamubayeho, nyuma ahimba indirimbo yise “Imbabazi” (Forgiveness). Napier yatunguwe n’iyo ndirimbo ndetse n’uruzinduko rutunguranye yagiriwe n’uwo muhanzi.
Inkuru ya CBS


text:
Gusenga ni uburyo bwo gusabana n’Imana, ni umwanya umuntu ategura mu mutima we, muri uwo mwanya akagira ibyo abwira Imana, akayisaba imbabazi z’ibyaha yakoze, akayishimira ibyo yamukoreye ndetse akanaboneraho kuyibwira ibyo yifuza. Igihe kandi umuntu ari gusenga ni umwanya mwiza aba abonye wo kuvugana n’Imana. Ariko se ni gute Imana ishobora gusubiza amasengesho yacu?
Imana isubiza isengesho mu buryo butatu: ishobora guhita igusubiza yego cyangwa ikakubwira oya ndetse ikaba yakubwira ngo” ba utegereje” buri gisubizo Imana itanga haba hari impamvu kandi iyo mpamvu ninziza si yo kukwica kuko imigambi yayo ihora ari myiza ku bugingo bwawe.
Imana idusezeranya gusubiza amasengesho yacu iyo dusabye ibijyanye n’ubushake bwayo.“Kandi iki ni cyo kidutera gutinyuka imbere ye: ni uko atwumva iyo dusabye ikintu nk’uko ashaka, kandi ubwo tuzi ko yumva icyo dusabye cyose, tuzi n’uko duhawe ibyo tumusabye.”1 Yohana 5:14-15.
Bivuga iki “gusaba nk’uko Imana ishaka”? Gusaba ibijyanye n’ubushake bw’Imana ni ugusaba ibihesha Imana icyubahiro cyangwa gusaba ibyo Bibiliya yerura ko ari ubushake bw’Imana. Iyo dusabye ibidahesha Imana icyubahiro cyangwa bitajyanye n’ubushake bwayo mu buzima bwacu, ntabwo Imana ibiduha. Nonese ni gute twamenya ubushake bw’Imana? Yo ubwayo idusezeranya ubwenge iyo tubusabye.
Yakobo 1:5 ivuga yuko: “ariko niba hariho umuntu muri mwe ubuze ubwenge, abusabe Imana iha abantu bose itimana, itishāma kandi azabuhabwa”. 1 Abatesalonike 5:12-14 hatubwira byinshi biri mu bushake bw’Imana. Uko tugenda dusobanukirwa ijambo ry’Imana kurushaho, ni nako tuzagenda tumenya kurushaho ibyo tugomba gusengera.Yohana 15:7.
Uko tugenda twumva neza icyo tugomba gusengera, ni nako tuzarushaho kubona Imana idusubiza “yego”.


text:
Ubuyobozi bw’Akarere ka Rusizi buremeza ko amacumbi y’abarimu 19 yubakwaga muri aka karere yadindiye, ariko bukemeza ko buri gukora ibishoboka byose ngo imirimo yo kuyubaka isozwe, abayagenewe batangire kuyabamo.
Ni nyuma y’uko hashize igihe kinini abarimu bo muri aka karere bibaza icyabuze ngo batangire kuyabamo, dore ko yari yubakiwe korohereza abarimu bataha kure y’aho bigisha, bikagira ingaruka ku ireme ry’uburezi batanga.
Aba barimu bagaragaza ko bitumvikana uburyo igikorwa remezo nk’iki cyari kije gikenewe kimara imyaka 4 gipfa ubusa, kandi abo cyagenewe kunganira bakomeza guhura n’ingaruka zo gutaha kure y’amashuri, imvura n’izuba bikabasimburaniraho mu nzira.
Umwe muri bo yagize ati “Birababaje kubona icumbi ryubakwa imyaka 4 yose n’ubu ritaruzura kandi ryubakwa baratwizezaga ko mu mwaka umwe gusa tuzaba twabonye aho tuba heza, hafi y’ishuri, tukabasha gutegura amasomo neza turi hamwe twungurana ibitekerezo, ariko na n’uyu munsi turacyakodesha amazu adashobotse kandi icumbi turisize aho.
Twumva ngo hari amafaranga yatanzwe n’akarere yo kuryuzuza ariko n’ubu ntituzi ikibura ngo turijyemo ahubwo ryahindutse umusaka, ryabaye ibyatsi gusa rizarinda risaza tutararijyamo.”
Mu kiganiro yagiranye n’Imvaho Nshya, umuyobozi w’aka karere wungirije ushinzwe imibereho myiza y’abaturage, Nsigaye Emmanuel, nawe yemeje ko kuba aya macumbi yaradindiye bigira ingaruka ku ireme ry’uburezi, ariko akemeza ko bakora ibishoboka byose ngo imirimo yari isigaye irangire.
Yagize ati “Ni byo koko aya macumbi yaradindiye, amaze imyaka myinshi kandi yaragombaga kuba yaratashywe kera. Yarubatswe ntiyuzura, ikibazo cyagiye kiba icy’ingengo y’imari, hari ibintu byinshi byaburagamo ku buryo atari guturwamo.
Aho tubiboneye nk’Akarere twatanze amafaranga ku rwego rw’imirenge ngo yubakwe neza abarimu batangire kuyabamo.”
Yakomeje agira ati “Nta na rimwe ryari ryujuje iby’ingenzi ku buryo ryaturwamo nk’uko twabyifuzaga, ubu amafaranga yamaze kugera ku biro by’imirenge kugira ngo yubakwe neza, nkaba nizeza abarezi yari yubakiwe ko bazatangira bayajyamo, kuko ubu hariho gahunda y’amasoko ngo ba rwiyemezamirimo bayubake neza.”
Ubuyobozi bw’aka karere bwemeza ko impamvu aya macumbi yadindiye ari uko mu kuyubaka yageze hagati amafaranga akabura, dore ko kuyubaka byari binahenze cyane, kuko nk’iryo mu murenge wa Nzahaha rizuzura ritanzweho amafaranga miliyoni 30.
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
“Nuko umuntu wese wumva ayo magambo yanjye akayakomeza, azaba nk’umunyabwenge wubatse inzu ye ku rutare,imvura iragwa, imivu iratemba, umuyaga urahuha, byose byikubita kuri iyo nzu ntiyagwa, kuko yari ishinzwe ku rutare.“Kandi umuntu wese wumva ayo magambo yanjye ntayakomeze, azaba ari nk’umupfapfa wubatse inzu ye ku musenyi, imvura iragwa, imivu iratemba, umuyaga urahuha, byose byikubita kuri iyo nzu iragwa, kandi kugwa kwayo kwabaye kunini.”Matayo 7:24-27
Urugo nirwo mu muryango kandi umuryango niwo shingiro ry’Itorero, niyo mpamvu dukwiye kubaka ingo ku rufatiro nyarwo. Ingo nyinshi zisenywe no kuba zubatswe ku musenyi.
Bibiliya itubwira inkuru y’abantu babiri, umwe yubatse inzu ye ku musenyi undi yubaka ku rutare. Ese aba bantu inzu zabo zari zitandukaniye he?
Pasitori Aoron Ruhimbya avuga ko ikintu kishe ingo muri iki gihe aruko abantu babuze ubwenge bwo kuguma mu ijambo ry’Imana, kugira ngo Imana ibashe kubabera urufatiro nyarwo. Yagize ati” niba ushaka kumenya uko ikintu gikomeye, uzabimenyera ku rufatiro gihagazeho kuko gukomera kwaburi kintu cyose bigenwa nurwo rufatiro gihagazeho.”
Bibiliya igaragaza ko habaho imiraba, imivu n’imiyaga biza bikikubita ku nzu, inzu itubatswe ku rutare ikagwa ariko iyubatswe ku rufatiro nyarwo ntacyo bibasha kuyitwara, pasitori Aoron akomeza asobanura ibyo Bibiliya yita imiyaga, imvura n’imivu bijya bitembana ingo zo muri iki gihe.
yagize ati” gutandukana kwabashakanye ni cyo kibazo gikomeye kiriho muri iki gihe mu miryango, kubera kutubakira ku rutare usanga abagize umuryango bagiranye ikibazo gato, bagahita birukira mu nkiko ngo batandukane, mbese bimaze kuba nk’indirimbo kuko imanza nyinshi ziriho ubu arizabashaka ubutane.”
Gutandukana kwabashakanye no kutumvikana kwabo nibyo mivu ,imiyaga nimvura bishenye ingo kuko byo bigira ni ngaruka ziteye ubwoba nokubana bavukiye mu miryango ifite icyo kibazo.
Gutandukana n’umwiryane mu miryango, pasitori Aoron asanga atari byo gusa birimo bisenya ingo ahubwo anavuga ko kuba igisobanuro cy’umuryango abantu bagenda bagihindura nabyo biteje akaga gakomeye.
Yagize ati”ubundi urukundo rwo kubana Imana iteganya ko ruba hagati y’umugabo n’umugore ariko ubu batangiye gusobanura ko kubana bigomba gushingira ku rukundo ukundana n’uwo ushaka ko mwabana, yaba umugabo ku mugabo cyangwa umugore ku mugore” mu gusobanura urukundo rwo gushing urugo, yibashije urugero ruvuga ko na satani ubwe utigeze yifuza Adamu ubwo bari bambaye ubusa ahubwo yifuje Eve, none se umuntu ubwo we akwiye kwifuza uwo bahuje igitsina gute?
Kunesha iyi miyaga, imivu n’imvura byikubita ku ngo zacu bizadusaba kuba abanyabwenge kugira ngo tubashe kubakira ku rufatiro nyarwo arirwo gukomeza ijambo ry’Imana ndetse no kwemerera Imana ikaba ariyo iyobora ingo zacu. Ikizakomeza imiryango yacu ni ubumenyi tugomba gukura ku Mana.
Iyo usomye ibyanditswe byera bitwereka umwubatsi nyawe, niyo mpamvu dukwiriye kwemerera umwubatsi akaba ariwe uyobora kuko Imana ariyo mwubatsi nyayo. “Uwiteka iyo atari we wubaka inzu, Abayubaka baba baruhira ubusa. Uwiteka iyo atari we urinda umudugudu, Umurinzi abera maso ubusa.”matayo 7:24-29 Zaburi 127:1b


text:
Bibiliya iravuga ngo “kugira ngo Satani atagira icyo adutsindisha kuko tutayobewe imigambi ye” 2 Abakorinto 2:11. Nubwo ibitero bya Satani bitoroshye ariko dukwiye kwambara intwaro zose z’Imana zikadukingira umubisha , tukabaho turamya Imana ariko twiteguye kurwana na Satani.
Bamwe bashobora kutabyumva gutyo ariko turi mu ntambara, niyo mpamvu intumwa Pawulo yavuze ngo turwane intambara nziza. Ururimi nirwo rwica kandi ni rwo rukiza.
Dukwiye kwitonda mu magambo tuvuga kuko ibyo tuvuga cyangwa twatura ku buzima bwacu bigira uruhare mu bitubaho, bivuga ko ururimi rwacu rurema.
Hari umuntu wigeze kuvuga ko umuntu apfa iyo avuze ngo ndapfuye kuko ari bwo umutima we umwakiriza urupfu, kuko iyo umuntu akiyumvamo ibyiringro byokongera kubaho byibuze yaba agifite amahirwe y’ubuzima.
Guta ibyiringirokugeza aho ubyatura ni ugua satani urwaho rukomeye kuko uba umwumvisha ko ntacyo Imana igikoze cyangwa se yananiwe byarangiye.
Satani aturasa ho imyambi myinshi bihagije , ntidukwiye kwemera ko hari n’ibitero bituzaho tubyikururiye bitewe no kwiyaturaho urupfu.
Umugabo witwa Tony Nolan “ kubabazwa ni wo mubavu w’abizera” bivugako imyambi Satani aturasaho, iba ikwiye gutuma dukomera maze abaza badusanga aho kwakira inkuru z’urucantege ahubwo bagasubizwamo imbaraga kuko twababwiye ko kabone n’ubwo turi mu makuba tutari abo gupfa ahubwo turi abarame cyane ko turi muri Kristo Yesu.
Satani azakugabaho ibitero aciye mu bantu, bazakuvuga banenge ibyo ukora kabone n’ubwo waba uri mu nzira itunganye, ntuzabatureho urupfu uzabatureho kubaho nk’uko Yesu yavuze ngo Data ubababarire kuko batazi icyo bakora.
Yesu ni ubuzima , niba umufite atura ubuzima kuri wowe, kandi unature ubuzima ku bagukikije, ururimi rwawe ntirukature urupfu kandi Yesu yararatsinze. Mu kazi kawe, mu muryango wawe, mu itorero ryawe, hari ibyo Satani ashaka kwica , wimutiza umurindi ahubwo mutsindishe ijambo. Wature ubuzima.


text:
Inama y’igihugu y’umushyikirano iteganijwe kumunsi w’ejo tariki 21-22/12/2015, izayibanjirije zafashije u Rwanda gutera imbere, biciye mu myanzuro itandukanye yagiye ifatirwamo ndetse no kuganira kuri gahunda zafashije guteza igihugu imbere.
Bimwe mu byo Abanyarwanda bakesha Umushyikirano
Iyo nama igenwa n’itegeko nshinga ryatowe mu mwaka wa 2003, yatangiye kuba bwa mbere muri uwo mwaka.
Nkombo yavuye mu bwigunge ihabwa ubwato n’amashanyarazi
Kuvana Ikirwa cya Nkombo mu bwigunge wari umwanzuro wa 14 wafatiwe mu Nama y’Igihugu y’ Umushyikirano yabaye ku matariki ya 15 na 16 Ukuboza 2011 , wasabaga ko hakorwa uburyo abatuye ku kirwa cya Nkombo bazajya bahahirana n’abaturanyi babo bo mu yindi mirenge no mu tundi turere tw’Igihugu.
Byaje gushyirwa mu bikorwa maze abatuye Nkombo bahabwa ubwato bwabavanye mu bwigunge, batangira kugenderanira n’ibice bitandukanye by’igihugu ndetse no muri uno mwaka Perezida Paul Kagame yabemereye ubundi bwato, bwiyongera ku bwa mbere n’amashanyarazi bamushimiye ko yabavanye mu icuraburindi bahozemo byatumaga bibaza niba batuye mu Rwanda.
Ikigega Agaciro mu nama ya 9 y’Umushyikirano
Ikigega Agaciro Development Fund cyakomotse ku mwanzuro wafatiwe mu Nama y’Umushyikirano ya 9 yabaye ku matariki ya 15-16 Ukuboza 2011, ukigarukaho wari ujyanye no gushyiraho ikigega gihurizwamo amafaranga atari imisoro [ cyaje kwitwa Ikigega Agaciro].
Nyakatsi yacitse burundu
Inama y’umushyikirano yabaye tariki ya 20-21 Ukuboza 2010 yafashe imwe mu myanzuro irimo guca burundu nyakatsi. Ubu inzu zabaga zisakaje ubwatsi(nyakatsi) mu Rwanda zamaze kuba amateka abavuka ubu babaza uko zabaga zimeze, ndetse guca iyo nyakatsi byaje kuva ku nzu byadukira n’uburiri, aho Abanyarwanda bararaga ku byatsi n’imisambi, abenshi bamaze kwigurira matora.
Hatangijwe kandi Inteko y’Ururimi n’Umuco bitewe n’umwanzuro wafatiwe muri iyo nama, ubu igenda irengera ururimi rw’ikinyarwanda ndetse n’umuco w’Abanyarwanda ngo bidacika.
Icyo gihe hanafashwe uwo gutegura gahunda y’uburezi bw’imyaka 12, yamaze gutanga umusaruro kuko umubare w’abarangiza amashuri yisumbuye wikubye inshuro nyinshi, bitewe n’uko batakigorwa no kubona amafaranga y’ishuri ahubwo bigira ubuntu.
Hafashwe kandi umwanzuro wo gukangurira abaturage kugana Koperative zo kuzigama no kugurizanya (SACCO). Icyo gihe sacco zarimo kuvuka ariko abaturage benshi bataziganaga kuzitabira uko bisabwa, ubu bamaze kwitabira ku kigero cyo hejuru kandi baguza amafaranga yazo bakayakoresha mu bikorwa bibateza imbere.
Sacco Terimbere y’ Umurenge wa Nyagihanga mu karere ka Gatsibo yatangijwe mu mwaka wa 2010 n’abanyamuryango 1257 ifite n’imari shingiro ya miliyoni 15, ariko mu mwaka wa 2013 yari imaze kugira abanyamuryango bikubye hafi inshuro eshanu kuko babaye 5626 bafite n’imari shingiro ya 24 n’ibihumbi 571, ubwizigamire bw’abanyamuryango bwari bugeze kuri miliyoni 49 n’ibihumbi 765 n’inguzanyo hanze zingana na miliyoni 22 n’ibihumbi 921.
Mu miyoborere myiza, hafashwe imyanzuro irimo iyibanda ku gukumira Jenoside no kwita ku mibereho y’abarokotse Jenoside yakorewe Abatutsi, kunoza politiki igena ikanatunganya gahunda y’ubukorerabushake, kwegereza abaturage ubushobozi n’ubuyobozi ndetse no gukumira ruswa no gushishikariza impunzi gutahuka.
Abarokotse Jenoside bamaze kugenda biyubaka hirya no hino, ubukorerabushake nabwo bwamaze gutera intambwe, aho bagenda bafasha igihugu mu mirimo itandukanye irimo kuyobora ibikorwa by’amatora nta gihembo, mu bijyanye no gushishikariza impunzi gutahuka.
Ku bijyanye no gukorana n’ibihugu by’amahanga kugira ngo byohereze mu Rwanda abakoze jenoside cyangwa se bikaba byabacira imanza, hagiye hoherezwa abantu batandukanye barimo Dr Leon Mugesera urimo kuburanishirizwa mu Rwanda, kandi umubare w’aboherejwe ndetse n’abafatwa urimo kugenda wiyongera umunsi ku wundi nyuma y’uko hari ibihugu byahagurukiye icyo gikorwa.
Girinka na TIG byagarutsweho mu nama ya karindwi
Yabaye hagati ya tariki ya 10-11 Ukuboza 2009 yafashwe imyanzuro yo kongera imbaraga mu mirimo nsimburagifungo ifitiye igihugu akamaro (TIG) yaje gutuma igihugu cyunguka ibikorwa bitandukanye n’ abakoze ibyaha bagashyira mu bikorwa ibihano bahawe bamara kubisoza bagafungurwa ku bari bafunze.
Abaturage bifashije bari barahawe inka zitabagenewe muri Gahunda ya Girinka bakanguriwe kuzigarura, abaturage kandi bashishikarijwe kugira gahunda y’uburezi bw’ibanze bw’imyaka icyenda iyabo, maze nyuma biza gutanga umusaruro mwiza aho abaturage bafashije leta mu bijyanye no kubaka ibyumba bishya byigirwamo n’abana babo.
One Dollar Campaign, Umurenge Sacco ,Itorero ry’igihugu...
Inama ya 6 y’umushyikirano yabaye hagati ya 18-19 Ukuboza 2008, bimwe mu byagezweho byari byaganiriweho harimo ishyirwaho ry’Inama nyunguranabitekerezo ku ngamba zo kurwanya ruswa kandi n’abantu ibihumbi 90 bitabira Itorero ry’Igihugu nyuma y’ubukangurambaga bwakozwe kuri iyo gahunda y’Itorero.
Kwimakaza umuco wo kuzigama no kugabanya imyenda byatumye hashyirwaho Koperative zo kuzigama no kugurizanya (SACCO) mu Mirenge yose uko ari 416 ku buryo umubare w’abanyamuryango bazo wiyongereye ukagera kuri 675.772.
Hakozwe ubukangurambaga bugamije kurwanya ingengabitekerezo ya jenoside kandi abaturage bashishikarizwa kuboneza urubyaro, benshi mu Banyarwanda bamaze kumva ko kubyara abana benshi ntacyo ufite cyo kutabateganyiriza ari ikibazo gikomeye.
Abanyarwanda kandi bashishikarijwe kwitabira gutura mu midugudu, guhuza ubutaka no kurwanya isuri nabyo bimaze gutanga umusaruro mwiza.
Gahunda ya ‘One Dollar Campaign’
Gahunda ya « One Dollar Campaign » yashoboye gukusanya miliyari y’amafaranga y’u Rwanda yo kubakira imfubyi za jenoside. Ibyo bikaba byarafashije mu gushyira mu bikorwa umwanzuro wari ugamije gufasha abarokotse jenoside batishoboye.
Hafashwe n’undi mwanzuro usaba kwihutisha gahunda y’uburezi bw’ibanze bw’imyaka 9 watumye abaturage bubaka ibyumba by’amashuri 3000 bafatanyije na Leta y’u Rwanda. Kugeza ubu aya mashuri yatanze umusaruro n’Isi irata.
Nyagatare na Musanze twabimburiye utundi mu kwesa imihigo
Inama ya 5 y’Umushyikirano yabaye hagati ya tariki 27-28 Ukuboza 2007, uturere twa Nyagatare na Musanze twahembwe nk’uturere tubimburiye utundi mu kwesa imihigo, gahunda yatangijwe mu mwaka wa 2006, kuva icyo gihe uturere twatangiye kurushanwa mu gukorera neza abaturage biduhesha umwanya w’imbere.
Icyo gihe ni na bwo bwa mbere hatanzwe ibihembo ku twarushije utundi mu kwesa Imihigo.
Hafashwe kandi imyanzuro 19 , irimo kwihutisha gahunda yo kubakira abarokotse jenoside yakorewe Abatutsi, hasabwa gushyigikirako amadosiye y’abakurikiranyweho icyaha cya jenoside bo mu rwego rwa mbere yashyikirizwa Inkiko Gacaca, kwihutisha ishyirwaho ry’Abakomiseri ba Komisiyo y’Igihugu yo Kurwanya Jenoside no gusaba Abanyarwanda baba mu mahanga gufasha mu gikorwa cyo gukurikirana abaregwa jenoside bacumbikiwe mu bihugu barimo.
Imihingo y’Uturere yatangijwe muri 2006
inama ya 4 y’Umushyikirano yabaye ku matariki ya 18-19 Ukuboza 2006, hasuzumiwe hamwe aho igihugu cyari kigeze muri gahunda y’ubumwe n’ubwiyunge bw’Abanyarwanda no gusuzuma ibibazo by’ingutu bibangamiye iyo gahunda.
Hasuzumwe ibijyanye n’Imihigo y’uturere no kuyesa ndetse n’ishyirwa mu bikorwa ry’Icyerekezo 2020, cyane cyane ku birebana n’ubwiyongere bukabije bw’abaturage n’ingaruka zabwo ku bidukikije.
Mu nama ya 3 y’Umushyikirano yabaye hagati ya 13-14 Ukuboza 2005, harebewe hamwe ibyo kunoza amavugururwa y’inzego za Leta,kwihutisha imanza za jenoside hifashishijwe Inkiko Gacaca, gushaka uburyo buboneye bwo gukemura ibibazo by’abatishoboye byari bikiremereye nk’uburyo bunoze bwo kugera ku iterambere rirambye no kurushaho gushishikariza abaturage gahunda za Leta mu rwego rwo kwihutisha iterambere.
Inama ya 2 y’Umushyikirano yabaye ku matariki ya 21-22 Ukuboza 2004, yibanze ku miyoborere myiza no kurebera hamwe uburyo bunoze abayobozi batandukanye bagomba gukoresha mu kwimakaza umuco wo gusobanurira abaturage uko buzuza inshingano zabo n’uw’imikorere myiza, banaganiriye ku ngengabitekerezo ya jenoside.
Inama ya mbere y’Umushyikirano yabaye tariki ya 28 Kamena 2003, yitabiriwe n’abayobozi bo mu nzego zinyuranye za Leta harimo n’abo mu nzego z’ibanze, abagize Inteko Ishinga Amategeko ndetse n’abahagarariye sosiyete sivili. Ingingo zaganiriweho zirimo uruhare rw’inzego z’ibanze mu iterambere, Ubumwe n’ubwiyunge bw’Abanyarwanda mu mashyaka menshi, uruhare rw’ubuyobozi mu matora ya demokarasi n’icyerekezo u Rwanda rwihaye mu iterambere rirambye.
Umushyikirano ni inama iteganwa n’Itegeko Nshinga ikaba urubuga ruha Abanyarwanda uburyo bwo kujya impaka ku byerekeye uko Igihugu n’Ubuyobozi bw’ibanze bimeze ndetse n’ibyerekeye ubumwe bw’Abanyarwanda. Iba buri mwaka ikayoborwa na Perezida wa Repubulika kandi hagakorwa ku buryo Abanyarwanda bose babyifuza bashobora kugira ibyo babaza abayobozi babo baba bari muri iyo nama.
Perezida Kagame ageza ijambo kubagize inama y’Igihugu y’Umushyikirano
Iyo nama yitabirwa n’abagize Guverinoma, abagize Inteko Ishinga Amategeko, abahagarariye Abanyarwanda baba mu mahanga, abayobozi bo mu nzego z’ibanze, abanyamakuru, abahagarariye ibihugu byabo n’imiryango mpuzamahanga ndetse n’abandi Perezida wa Repubulika yatumira. Abanyarwanda bose barayikurikirana .
Umwanditsi wacu
Uko Umwami Kigeli yameneshejwe nyuma yo kumanura ibendera ry’Ababiligi i...
Urukiko rwategetse ko Umunyamakuru Shyaka Kanuma afungwa by’agateganyo...
Kicukiro : Umunyeshuri yafatanwe kashe 39 z’impimbano
Abahuzabikorwa ba DASSO muri Nyamagabe basabwe kwibanda ku gukumira...
Umunani bafunzwe bazira kugerageza guha ruswa abapolisi
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...
14-01-2017br>
Press Conference : Intambara yongeye kurota hagati ya Donald Trump...


text:
sam.
02
mars
2013
ISOMO RYA MBERE
Igitabo cy’Iyimukamisiri (Iyim 3, 1-8a.10.13-15)
Muri iyo minsi, 1Musa yari aragiye ubushyo bwa sebukwe Yetero, umuherezabitambo w’i Madiyani. Ayobora ubushyo hirya y’ubutayu, maze agera ku musozi w’Imana i Horebu. 2Nuko Umumalayika w’Uhoraho amubonekera mu kibatsi cy’umuriro waka mu gihuru rwagati. Musa aritegereza asanga umuriro ugurumana mu gihuru cyose, ariko cyo ntigikongoke. 3Musa aravuga ati “Reka njyeyo ndebe aka kataraboneka, n’impamvu ituma igihuru kidakongoka.”
4Uhoraho abona aje hafi kureba ibyo ari byo. Nuko Imana imuhamagarira mu gihuru rwagati iti “Musa ! Musa !” Undi ati “Ndi hano.” 5Nuko Imana iramubwira iti “Wikwegera hano ! Ndetse kuramo inkweto zawe, kuko ahantu uhagaze ari ubutaka butagatifu.” 6Irongera iti “Ndi Imana ya so, Imana ya Abrahamu, Imana ya Izaki, Imana ya Yakobo.” Musa yipfuka mu maso kuko yatinyaga kureba Imana. 7Uhoraho aravuga ati “Amagorwa y’umuryango wanjye uri mu Misiri narayitgegereje, kandi imiborogo baterwa n’abakoresha b’imirimo narayumvise, n’imiruho barimo ndayizi. 8aNdamanutse ngo mbagobotore mu maboko y’Abanyamisiri, maze mbavane muri icyo gihugu mbajyane ku butaka bw’indumbuke kandi bugari, mu gihugu gitemba amata n’ubuki, ahantu hatuwe n’Abakanahani. 10Ubu ngubu rero genda : ngutumye kuri Farawo kugira ngo uvane mu Misiri Abayisraheli, umuryango wanjye.”
13Musa abwira Imana ati “Ngaho rero ningende nsange Abayisraheli, mbabwire ngo ‘Imana y’abakurambere banyu yabantumyeho !’ Nibambaza ngo izina ryayo ni irihe, nzabasubiza ngo iki ?” 14Nuko Imana ibwira Musa iti “NDI UHORAHO.” Irongera iti “Uzabwire utyo Abayisraheli uti ‘UHORAHO ni we ubantumyeho’.” 15Imana yongera kubwira Musa iti “Uzabwire Abayisraheli uti ‘UHORAHO Imana y’abakurambere banyu, Imana ya Abrahamu, Imana ya Izaki, Imana ya Yakobo yabantumyeho.’ Ngiryo izina ryanjye iteka, nguko uko bazajya banyita banyambaza kuva mu gisekuru kugera mu kindi.”
ZABURI (Zab 103 (102), 1-2, 3-4, 6-7, 8.11)
Inyik/ Uhoraho ni umunyambabazi n’umunyampuhwe.
Mutima wanjye singiza Uhoraho,
n’icyo ndi cyo cyose gisingize izina rye ritagatifu !
Mutima wanjye singiza Uhoraho,
kandi ntiwibagirwe na kimwe mu byo yaguhaye !
We ubabarira ibicumuro byawe byose,
akakuvura indwara zawe zose,
we warura ubugingo bwawe mu mva,
akagutamiriza ubutoneshwe n’impuhwe.
Uhoraho akoresha ubutabera,
akarenganura abapfukiranwa bose.
Yamenyesheje Musa imigambi ye,
n’abana ba Israheli abagaragariza ibigwi bye.
Uhoraho ni umunyambabazi n’umunyampuhwe,
atinda kurakara kandi akagira ibambe.
Uko ijuru ryisumbuye kure hejuru y’isi,
ni ko impuhwe ze zisagiranira abamutinya.
ISOMO RYA KABIRI
Ibaruwa ya mbere Mutagatifu Pawulo Intumwa
yandikiye Abanyakorinti (1 Kor 10, 1-6.10-12)
1Bavandimwe, sinshaka ko muyoberwa ukuntu abasekuruza bacu bose bagendaga bayobowe n’igihu cyererana, bose bakambuka inyanja, 2bose bakabatirizwa muri cya gihu na ya nyanja bifatanyije na Musa. 3Bose basangiye ibyo kurya bimwe bikomoka mu ijuru ; 4kandi bose bashoka iriba rimwe rikomoka mu ijuru ; koko bakanywa amazi avubuka mu rutare bahawe n’Imana, rukagenda rubaherekeje, kandi urwo rutare rwarangaga Kristu. 5Nyamara benshi muri bo si ko banyuze Imana, ni yo mpamvu intumbi zabo zararitswe mu butayu. 6Ibyo byose byabereye kuducira amarenga, kugira ngo tutararikira ikibi nk’uko na bo bakirarikiye. 10Ntimukitotombe nk’uko bamwe muri bo binubye, maze Umunyacyorezo akaboreka. 11Ibyababayeho biraducira amarenga, kandi byandikiwe kutuburira twe twegereje amagingo ya nyuma. 12Bityo rero uwibwira ko ahagaze, aritonde atagwa.
IBANGONDIRIMBO RIBANZIRIZA IVANJILI (Zab 51 (50), 14)
Uragasingizwa Kristu, wowe Buhanga buhoraho bw’Imana Nzima.
Uragasingizwa Nyagasani.
Nyagasani, dutoze kumva ijwi ryawe,
uduhe kwishimira ko twakijijwe.
Uragasingizwa Kristu, wowe Buhanga buhoraho bw’Imana Nzima.
Uragasingizwa Nyagasani.
IVANJILI
+ Luka (Lk 13, 1-9)
1Muri icyo gihe, haza abantu batekerereza Yezu uko Abanyagalileya bari bishwe na Pilato, maze amaraso yabo akayavanga n’ay’ibitambo baturaga. 2Arabasubiza ati “Mukeka ko abo Banyagalileya barushaga abandi kuba abanyabyaha ? 3Oya ! Ahubwo reka mbabwire : nimuticuza mwese muzapfa kimwe na bo. 4Cyangwa se ba bantu cumi n’umunani bagwiriwe n’umunara wo kuri Silowe, mukeka ko bazize kuba abanyabyaha kurusha abandi baturage b’i Yeruzalemu ? 5Oya ! Ahubwo reka mbabwire : nimuticuza mwese muzapfa kimwe na bo.”
6Nuko Yezu abacira uyu mugani ati “Umuntu yari afite igiti cy’umutini cyatewe mu murima we w’imizabibu. Aza kuwushakaho imbuto, ariko ntiyazibona. 7Ni ko kubwira umuhinzi we ati ‘Uyu mwaka ni uwa gatatu nza gushaka imbuto kuri uyu mutini sinzibone. Wuteme nta cyo umaze aha ngaha.’ 8Undi aramusubiza ati ‘Shobuja, ba uwuretse byibura uyu mwaka, nywucukurire iruhande maze nshyiremo ifumbire. 9Ahari kera wazera imbuto ; nutera uzawuteme’.”


text:
Reba Video
Igitsina
MBESE GUSAMBANA BISENYA URUGO
MBESE GUSAMBANA BISENYA URUGO
Umwanditsi Suzana Squire, mu gitabo cye I Don't agira ati"Ikibazo hagati y'abagabo n'abagore si ugushakana ubwabyo, ahubwo ni ukuntu babona urugo- abantu bishyiramo ko kurushinga bibaha garanti y'amahoro n'umutuzo bihoraho. Aho igitsina n'urukundo biboneka ku bwinshi, ariko abantu baribeshya, kurushinga bizana akamenyero, kandi akamenyero kica urukundo, ka kana ko mu jisho kagashira, umugore akabona umugabo nka musaza we, umugabo akabona umugore nka mushiki we." Abantu nyamara baba bakeneye urukundo rw'ikibatsi, rushyushye,rutuma umutima utera, kuko rero akenshi rutaboneka mu rugo, abashakanye bajya kurushaka aho ruri-hanze. Abenshi ntibabwira abo bashakanye ko bafite inkundo hanze, ariko abenshi barafatwa. Message zo muri telefone nizo zikunze gufatisha abagore. Bakunze kuzibika ngo n'ejo bazazisome.
Ahubwo se gusambana bisenya urugo? Ubushakashatsi bwagaragaje ko guca inyuma uwo mwashakanye akenshi bidatuma habaho gutandukana. 30% gusa batandukana bitewe no gucana inyuma nk'uko bitangazwa na Miriam Goldenberg, anthropologue wo muri Universite Federal ya Rio de Janeiro muri Bresil.
Ku bagabo biragoye kubabarira umugore wamuciye inyuma agasambana, bimwumvisha ko yataye agaciro nk'umugabo. Akenshi ku bagabo nk'aba no gushyukwa birabananira iyo bamenye ko umugore yabanyuze inyuma.
Akenshi ku bagore biroroshye kubabarira. Ariko mu minsi ya mbere umugore akivumbura ko umugabo yamusambaniyeho aba ari umuriro waka, umugore aba ashaka kumenya detail zose, ariko nyuma aratuza ndetse no mu rwego rw'igitsina ibintu bikaba byaba byiza, umugore arimo kugerageza kurusha "mukeba we"! Umugore agerageza gukora ibyo atigeze akorera umugabo ngo akuremo umugore waba umutwarira umugabo.
Umwanditsi Suzana Squire, mu gitabo cye I Don't agira ati"Ikibazo hagati y'abagabo n'abagore si ugushakana ubwabyo, ahubwo ni ukuntu babona urugo- abantu bishyiramo ko kurushinga bibaha garanti y'amahoro n'umutuzo bihoraho. Aho igitsina n'urukundo biboneka ku bwinshi, ariko abantu baribeshya, kurushinga bizana akamenyero, kandi akamenyero kica urukundo, ka kana ko mu jisho kagashira, umugore akabona umugabo nka musaza we, umugabo akabona umugore nka mushiki we." Abantu nyamara baba bakeneye urukundo rw'ikibatsi, rushyushye,rutuma umutima utera, kuko rero akenshi rutaboneka mu rugo, abashakanye bajya kurushaka aho ruri-hanze. Abenshi ntibabwira abo bashakanye ko bafite inkundo hanze, ariko abenshi barafatwa. Message zo muri telefone nizo zikunze gufatisha abagore. Bakunze kuzibika ngo n'ejo bazazisome.
Ahubwo se gusambana bisenya urugo? Ubushakashatsi bwagaragaje ko guca inyuma uwo mwashakanye akenshi bidatuma habaho gutandukana. 30% gusa batandukana bitewe no gucana inyuma nk'uko bitangazwa na Miriam Goldenberg, anthropologue wo muri Universite Federal ya Rio de Janeiro muri Bresil.
Ku bagabo biragoye kubabarira umugore wamuciye inyuma agasambana, bimwumvisha ko yataye agaciro nk'umugabo. Akenshi ku bagabo nk'aba no gushyukwa birabananira iyo bamenye ko umugore yabanyuze inyuma.
Akenshi ku bagore biroroshye kubabarira. Ariko mu minsi ya mbere umugore akivumbura ko umugabo yamusambaniyeho aba ari umuriro waka, umugore aba ashaka kumenya detail zose, ariko nyuma aratuza ndetse no mu rwego rw'igitsina ibintu bikaba byaba byiza, umugore arimo kugerageza kurusha "mukeba we"! Umugore agerageza gukora ibyo atigeze akorera umugabo ngo akuremo umugore waba umutwarira umugabo.
Subscribe to: Post Comments (Atom)


text:
Abatuye mu manegeka batishoboye bagiye kubakirwa inzu z’icyitegererezo
Imiryango 40 itishoboye ituye mu manegeka mu Karere ka Ngoma igiye kwimurwa ituzwe mu mdugudu w’icyitegererezo uzuzura utwaye miliyoni 600RWf.
Abo baturage bazimurirwa mu murenge wa Mutenderi, Akagari ka Mutenderi ahagiye kubakwa uwo dugudu w’icyitegererezo (IDP Model Village), biteganyijwe ko uzuzura bitarenze Nyakanga 2017.
Eng Mutabazi Célestin, umukozi ushinzwe ubutaka n’imyubakire mu Karere ka Ngoma avuga ko hagiye kubakwa inzu 10, zubatse kuburyo inzu imwe iturwamo n’imiryango ine cyangwa “Four in one”.
Agira ati “Ni uburyo bushya bwo gutura kubuso buto kandi neza. Aya mazu yose azubakwa kubuso bwa hegitari ebyiri. Buri nzu izaba igizwe n’ibyumba bitatu binini, ifite uruganiriro, ububiko, igikoni, ubwogero n’ubwiherero bwo mu nzu.”
Uretse ayo mazu azubakwa, muri uyu mudugudu w’icyitegererezo hazanubakwa agakiriro k’abanyabukorikori n’imyuga n’ikiraro rusange cyo korororeramo.
Abatuye umurenge wa Mutenderi ahazubakwa uyu mudugudu bavuga ko ari amahirwe yo kwiteza imbere bagize kuko bagiye kubona akazi; Twiringiyimana Fraterinus umwe muri bo abisobanura.
Agira ati “Hari iterambere ryinshi tugiye kubona. Mu Gakiriro tuzigiramo imyuga, kubaza, gukora inzugi kandi ibijyanye n’ubucuruzi bizaguka.Tuzabonamo imirimo mu kubaka n’ibindi byinshi.”
Nambaje Aphrodise, umuyobozi w’Akarere ka Ngoma avuga ko ibikorwa byo kubaka bigiye kwihutishwa, asaba abaturage kwitegura gukorera amafaranga.
Agira ati “Twashyizeho ibuye ry’ifatizo, kandi si umuhango, mu mezi atatu tugomba kuba dufite umudugugu w’icyiterererezo aha ngaha kandi usobanutse. Kandi namwe muzahabwa imirimo, iki gikorwa tukibyaze umusaruro.”
Abazatuzwa muri uyu mudugudu bari batuye mu manegeka bazaturuka hirya no hino mu Karere ka Ngoma.
Gahunda yo gutuza abaturage mu mudugudu w’icyitegererezo bikorwa hirya no hino mu turere hagamijwe gutuza neza abaturage.
Ibitekerezo ( 2 )
nibyiza cyane kuba bavuye mumanegeka bakaza munzu zikerekezo ese konunva bazatuzamo abatishoboye imikoreshereze iyizonzu izaba nayo arinsirimu? biragoye kuva aho wari ufite igikoni hanze toillete hanze nibindi bikenerwa numuntu uciritse
ni byiza cyane, Leta y’u Rwanda ifite umugambi mwiza wo gutuza abaturage aheza


text:
Kwizigamira si ugusagura ahubwo ni ukwizirika umukanda – Sembagare
Umuyobozi w’akarere ka Burera, Sembagare Samuel, asaba abaturage bo muri ako karere cyane cyane urubyiruko kugira umuco wo kwizigamira kuko bizabagoboka mu gihe bazaba bageze mu bihe bikomeye cyangwa se bageze mu za bukuru.
Sembagare asaba ibi abanyaburera mu gihe hari bamwe batazi kwizigamira icyo ari cyo kuburyo usanga hari abarya amafaranga yose bakoreye ntihagire na make babitsa mu bigo by’imari.
Umuyobozi w’akarere ka Burera avuga ko kwizigamira bigomba kuba umuco ku banyaburera bose ngo kuko kuba hari ibihugu byateye imbere ari uko bifite abaturage basobanukiwe n’icyo kwizigamira ari cyo.
Agira ati “Kwizigamira no kwiteganyiriza si ukuba uhaze. Ntabwo uzigama aba asaguye. Iyo urebye mu bihugu byateye imbere umuco wo kuzigama n’abana barawubatoza, no mu mashuri hose…biriya bihugu bikize ni uko abatutage baho bazigama.
Twe rero usanga aho kuzigama, abenshi bajya gutwika amafaranga yabo mu tubari. Ibyo rero ndabasaba nkomeje cyane cyane urubyiruko ko bakwiye kureka uwo muco mubi (wo kutazigama) bakazigama. Kwizigamira si ugusagura ahubwo ni ukwizirika umukanda ukareba ejo hazaza.”
Uyu muyobozi akomeza abwira abanyaburera ko “niba ubonye (amafaranga y’u Rwanda) 1000 wenda koresha magana atanu (500Frws) andi magana atanu uyabitse, haba muri SACCO, haba muri Banki iyo ariyo yose.”
Sembagare akomeza avuga ko ayo mafaranga make umuntu abitsa ariyo abyara menshi kandi akagira akamaro nyirayo ageze ahakomeye.
Agira ati “Reba gusaza ugasabiriza! Ntabwo umusaza akwiriye gusabiriza! Umusaza akwiriye kuba ahubwo yarazigamye…”
Yongeraho abwira abanyaburera ko nibizigamira bazabasha kurihira abana babo mu amashuri, bakubaka amazu, bakagura amatungo ndetse bakanakora n’ibindi bintu bitandukanye bibateza imbere.
Kugira ngo abaturage babashe kwizigamira ni uko baba bakora n’ibigo by’imari bafiteyo amakonti. Niyo mpamvu ubuyobozi bw’akarere ka Burera bunashishikariza abaturage gukorana n’ibigo by’imari.
Mu mihigo y’umwaka 2013-2014 ubuyobozi bw’akarere ka Burera bwari bwahize ko uwo mwaka nurangira abazaba bakorana n’ibigo by’imari bazaba bagera ku kigero cya 75% bavuye ku kigero cya 60.8%.


text:
Nyamasheke: Havutse ihuriro ryo kuzamura imikino n’imyidagaduro
Bamwe mu baturage b’Akarere ka Nyamasheke bafashe icyemezo cyo gushinga ihuriro rigamije kuzamura imikino n’imyidagaduro muri ako karere.
Iri huriro ngo rizafasha barekeza mu za bukuru gukora siporo kandi rihe umwanya abakiri bato ngo bagaragaze impano zabo cyane cyane bibanda ku mukino wo koga nk’abaturiye Ikiyaga cya Kivu ndetse n’umupira w’amaguru ukunzwe cyane mu Karere ka Nyamasheke.
Eloi Rugomoka, ukuriye iri huriro ry’imikino n’imyidagaduro mu Karere ka Nyamasheke, avuga ko baritekereje nyuma yo kubona ko hari byinshi bikenewe ngo abaturage bo muri ako karere babashe kwidagadura, bakine kandi impano zabo zizamuke zigaragare mu gihugu cyose.
Yagize ati “Tugiye gushinga ihuriro rishingiye cyane guha umwanya abahoze bakina (veterans), duhuze imbaraga tubyaze umusaruro iki kiyaga cya Kivu twigishe abantu umukino wo koga, duhe umurongo abakiri bato cyane cyane mu mupira w’amaguru”.
Rugomoka avuga ko batazita kuri siporo gusa, ko ahubwo bazibanda no ku mpano zishingiye ku myidagaduro nk’imivugo, ubufindo n’ibindi, bakaba bateganya no kuzahita bashinga ishuri ry’umupira w’amaguru (academy) mu bushobozi bazishakamo.
Urubyiruko rwa Nyamasheke ruvuga ko runyotewe no kubona mu karere kabo ibijyanye n’imikino n’imyidagaduro byitabwaho hakaboneka ibibuga byiza, abatoza bo kubishyira mu bikorwa ndetse n’ibikoresho bya ngombwa.
Olivier Mugwaneza, umwe muri bo, ati “Hano iwacu dufite impano nyamara ntizigaragara, urebye nta murongo uhamye twari dufite mu bijyanye n’imikino. Dukeneye ibibuga, ibikoresho n’abatoza; ibyo byose twabiburiraga igisubizo, tunyotewe cyane no kubona iki gitekerezo kigerwaho”.
Bitaganyijwe ko inteko rusange itangiza ku mugaragaro iri huriro ry’imikino n’imyidagaduro, Nyamasheke Sports Club, izaba ku itariki ya 4 Nzeri 2016.
Iri huriro rirateganya kandi umupira w’amaguru ugomba guhuza abakozi b’Akarere ka Nyamasheke n’abarigize kuri uyu wa gatanu tariki ya 26 Kanama 2016, ku kibuga cy’umupira cya Nyamasheke.
Ibitekerezo ( 2 )
murakoze kugira igitekerazo kiza nkicyo kuko nyamasheke yarikeneya academy
Ahwiiii
Nyuma yimyaka myinshi dutegereje Inkuru nkiyi birashyize birasohora. Mana we ha umugisha iki gikorwa kizagirire igihugu akamaro.
Ndabashyigikiye cyane rwose


text:
- umubavu.com
- ikinyarwanda
- english
- french
-
Nyuma y’uko abaririmbyi bo muri korale Salem bagaragaje ko amatora yabaye afifitse bakandikira umushumba wa Paruwase Nsabayesu Alfan bamusaba kugira icyo abikoraho, kuri ubu uyu mushumba yise abanditse iyi baruwa bicucu ndetse ngo ari no gutegura kubirukana.
Mu gihe abaririmbyi bagaragaza ko amatora yabaye atangenze neza kuko ngo ubwo bari bagiye gutora basabye uwari ahagarariye amatora kubanza kubara abaririmbyi bitabiriye amatora akabyanga ababwira ko aza kubara udupapuro tw’abatoye nyuma bikaza kugaragara ko habayemo uburiganya, byahise bituma basubika amatora, komite iza gushyirwaho na Pasiteri w’umudugudu afatanyije n’uwitwa Gasana nawe wakunze kunengwa n’abakristo.
Baragira bati, “Njye rero hari ikintu mbiziho… ndi umuririmbyi wo muyindi korale hanyuma hari ku itariki ya 27/12/2016 twari tugiye kurepeta mbona umugabo witwa […]na Pasiteri Rwasibo ndetse n’undi mudamu witwa […] ninjira mu rusengero kuko intebe zari zibaye nkeya njya gufata intebe nkiri mu rusengero ngiye gufata intebe nsanga Pasiteri Rwasibo arimo kubwira abaririmbyi ariko language (imvugo) itari nziza , mu rurimi rutari rwiza abwira abaririmbi ngo mutatane buri muntu ajye ukwe undi ajye ukwe noneho ngira amakenga kuko natwe yari amaze iminsi aje kudutoresha bamwe mu baririmbyi bamubaza impamvu atabanje kubara abaririmbyi bahari ababwira ko baza kubara udupapuro tw’abari butore nahise nigira muri korale njya kurepeta, turangije repetisiyo numva abaririmbyi bo muri korale salem bivovota bavuga ko amatora atagenze neza harimo uwinshuti yanjye ndamwegera aba ariwe umpa amakuru y’ukuntu byagenze.”
- Korale Salem niyo irimo bamwe mu baririmbyi bashyigikiwe n’umushyumba ngo bashaka guhagarika
Undi nawe aragira ati “ twari turi gutora, nandika agapapuro nkita “ndifashe”, mu dupapuro tw’amajwi basomye nta ndifashe bavuzemo. Byatumye manika agatoki mbaza impamvu ako gapapuro ntako basomyemo bambwira ko ntacyo nkwiye kuvuga , byahise bituma abandi barririmbyi nabo babaza impamvu ntako basomye( ndifashe) basaba ko amajwi yasubirwamo barabyanga. Pasteri avuga ko korali agiye kuba ayiyoboye, nyuma y’iminsi mikeya batumiza inama mpuzamakorali badutangariza comite nshya ya korali tutazi uko yagiyeho. Twahise twandikira umushumba wa paroisse tumubwira iby’ayo matora uko byagenze, nanubu ntiturasubizwa.”
Twashatse kumenya icyari muri urwo rwandiko mu rwego rwo kumenya niba koko ibyo aba twaganiriye bavuga niba ari ukuri maze Pasteri Nsabayesu Alfan adutangariza ko tudakwiye kumenya ibikubiye muri iyo baruwa ko ntaho batabikwije, kubw’ibyo ngo nta kwiye kuba igicucu nkabo.
Pasteri Nsabayesu aragira ati “ Ibaruwa twayibonye ariko turi mu bihe by’iminsi mikuru, twabasabye ko twahura ejo tukareba niba koko ibyo banditse aribyo […] Usibye ko nzaganira na bariya banditse bakampa amakuru y’imvaho bakambwira uko ibintu byagenze byarangira nkahamagara na bariya 30 hanyuma ukazampamagara nkakubwira uko byagenze.”
Naho ku kibazo cyo kumenya ibikubiye mu ibaruwa Pasteri Nsabayesu yavuze ko nta mpamvu yo kubibwira itangazamakuru anavuga ko abivuze yaba abaye igicucu nk’abayanditse.
Yagize ati “ Ibyo se birakureba ? Ibyo ntabwo bikureba ariko. Abanyamakuru se bakwiye kumenya ibyanditse mu ibaruwa ? Bayiguhe maze nawe [..] ntawe batayihaye, barafotoye bayihaye abapasteri dukorana bose n’inshuti zabo, rubanda rwose, itorero barishyize ahagaragara, uragirango nange mbe igicucu nka bo ? Urabona najya gusebya itorero ?”
Amakuru agera ku kinyamakuru Umubavu.com avuga ko agiye guhamagara abazanye uru rwandiko akababaza iby’aya makuru, agahamagara na bariya 30 basinye kuri iyo baruwa, yasanga ari 2 banditse bonyine akabirukana burundu mu itorero rya ADPR.
-
salemu yarikwiye kuba ihagaritse ivugabutumwa ikabanza igakemura ibibazo ifite. birababaje kubona umuntu abwiriza kandi ari umupagani nawe ! muraririmba tugafashwa ariko mwatikura byose bigahinduka 0.
-
Ntugace imanza Gaparo we ??? Salem uyireke ujye uvuga umuntu ubona ko ari umupagani ariko choral uyireke.Iyatangije umurimo muri Salem niyo izabirangiza. Wowe uvuga ibyo ko utarahagarikwa harya ubwo uri umwere 100% harya ?
-
-
ariko ko abantu bangije Chorale Salem mutinya kubavuga ?murasiga Ugiriwabo Denyse na Nubuhoro Birasa Claire,na R colonel Ndakebuka ,bitwaje icyo bari cyo bakagira korali nk,akarima kabo
-
-
-
Hariko kuki mugira inzangano aho mwereye Gaparo muzageza ryari ?Intwaro mwakoresheje kugira ngo mumeneshe Gaparo mumwita ko ibyuma yahaye korari ko ya bikuye ikuzimu,hariko aricecekera,nubu muracyamushotora.Mwaretse Umunyarwanda wabandi ! Ibyuma murakodesha ko mushaka kandi byavuye ikuzimu kanfi bikarenga ifaranga mukarirya.Gaparo ntakiba muri koraru,abarimo gusenya umurimo ntubazi wowe.?mwahaye abandi nabo amahoro.
-
Hariko kuki mugira inzangano aho mwereye Gaparo muzageza ryari ?Intwaro mwakoresheje kugira ngo mumeneshe Gaparo mumwita ko ibyuma yahaye korari ko ya bikuye ikuzimu,hariko aricecekera,nubu muracyamushotora.Mwaretse Umunyarwanda wabandi ! Ibyuma murakodesha ko mushaka kandi byavuye ikuzimu kanfi bikarenga ifaranga mukarirya.Gaparo ntakiba muri koraru,abarimo gusenya umurimo ntubazi wowe.?mwahaye abandi nabo amahoro.
-
-
-
Banyamakuru mureke tubafashe ntimukavuge ibyo mutazi, choral salemu ntabibazo ifite ahubwo biri gukira kuko ni ibibazo byatewe n’uwari President NTAMBARA wishe korali akayivamo ahunze amadeni yarafite none murumuna we witwa GAPARO ufite abaririmbyi bake akoresha mu kavuyo kugirango berekane ko korali ifite ibibazo. Korali nta bibazo ifite ubu turakora umurimo w’Imana neza
-
Barababeshya ntabwo bigeze babaza icyo kibazo ahubwo batunguwe nuko uko bari bateguye gutora atari ko byagenze bari baziko baratora MUKAMASABO SERAPHINE[Mma Mukesha] babonye bitemeye bateza akavuyo, ibyo by’agapapuro ntabyavuzwe barababeshya.Mutureke twiyubakire umurimo muduhere abapasteur amahoro
-
Wenda reka tuvugeko ibyobyose ari ukubeshya. Noneho ngewe nangiragango nisabire uwo mupasteri waho mugatsata niba koko ari umu kristo nahe uburenganzira iyo choral salemu isubiremo amatora.
-
NTAMBARA YAJYANWE NAWE UVUZEKO ARIWE WISHE CHOIR NIWOWE NUWITWA GASANA MWAMUHIGAGA MUGERA NAHO MUVUGAKO MUZAMWICA MUKAMENA AMARASO IBYO MURABYIVUGIRA MUBIBWIRA UWITWA MUSONI IBYO SE SIBYO BYANYE NTAMBARA ?ARIKO UGATINYUKA NGO NGO YASIZE YISHE CHOIR ?KOKO UVURA UMUNTU AMASO AKAYAGUKANURIRA UYOBEWEKO NTAMBARA ARIWE WARUBATUNZE HAFI YAMWESE ?KANDI NANUBUNGU MURAKOMEJE GUHI UMUNTU WESE WARINSHUTI NA NTAMBA EJOBUNDI NTIMWOHEREJE ABAPOLISE GUHIGA BAMWE MUBARIRIMBYI BAKABAFATA BAKANABAMBURA MVUZE UBUGOME BWANYU BWAKWIRA BUGACYA KUKO MURIBABI PE !AHUBWO TURATABAZA POLISE YIGIHUNGUNGO IDUTABARE RWOSE IDUKIZE UBUGOME NIHOHOTERWA RIKOMEYE .MUKIZE MUMARAMAZE.
-
NTAMBARA YAJYANWE NAWE UVUZEKO ARIWE WISHE CHOIR NIWOWE NUWITWA GASANA MWAMUHIGAGA MUGERA NAHO MUVUGAKO MUZAMWICA MUKAMENA AMARASO IBYO MURABYIVUGIRA MUBIBWIRA UWITWA MUSONI IBYO SE SIBYO BYANYE NTAMBARA ?ARIKO UGATINYUKA NGO NGO YASIZE YISHE CHOIR ?KOKO UVURA UMUNTU AMASO AKAYAGUKANURIRA UYOBEWEKO NTAMBARA ARIWE WARUBATUNZE HAFI YAMWESE ?KANDI NANUBUNGU MURAKOMEJE GUHI UMUNTU WESE WARINSHUTI NA NTAMBA EJOBUNDI NTIMWOHEREJE ABAPOLISE GUHIGA BAMWE MUBARIRIMBYI BAKABAFATA BAKANABAMBURA MVUZE UBUGOME BWANYU BWAKWIRA BUGACYA KUKO MURIBABI PE !AHUBWO TURATABAZA POLISE YIGIHUNGUNGO IDUTABARE RWOSE IDUKIZE UBUGOME NIHOHOTERWA RIKOMEYE .MUKIZE MUMARAMAZE.
-
NGAHO DA !ESE WAMUNGANI NIBA KOKO MURABAKIRSTO MWARETSE IYO CHOIR IGATORA ?ESE UBUYOBOZI KOBIGARAGARAKO MUBURWANIRA MURAHEMBWA CYANGWA NIBYABYUMA GAPARU YABAGURIYE MUBA MWIFUZAKO MUZAJYA MUBIKODESHA KUKANYEREZA AYO MAKASHI ?SINUMVISENGO UWITWA MURENGATABU YARAYANYEREJE AKODESHA YIRIRA KUGEZA NANUBU NGO AKOMEJE KURYA IMITUNGO RUNONI ASHYIGIKIWE NA GASANA KUKO NAWE NTAKAZI AKIGIRA NGO ASIGAYE YIRIRWANA KURUSENGERO NA PASTOR MUBIRO BANDIKA IMPAPURO ZICA (ZITENGA)ABAKIRSTO NTAMPAMVU BABAHORA UBUSA,AYO MAKURU NATWE TWARAYAHAWE KUKINYAMAKURU CYACU TUZA NO MUGATSATA KOKO KUGENZURA IBYO BINTU,TWABAJIJE ABANTU BARENGA ICUMI BATUBWIRA AKARENGANE NIKANDAMIZA BIKORERWA ABO MWITA NGO BABA MUGICE (GROUP )NGO YUWITWA SHEMA.IBYO TURABIZI BYOSE MWEKUVUGAKO IYUMUNYAMAKURU YANDITSE AMAKURU ATARIYO AHUBWO NGEWE NKURIKIJE AYO TWAFASHE (NGEWE NDUMUNYAMAKURU WIKINYAMAKURU NTATANGAJE)NGEWE MBONA UBU ARICYAMAKE YANDITSE KUBIBAZO NZI NAMENYE BIJYANYE NUBUGOME BWA GASANA NA MURENGATABO.
-
Yayayayayayayayayayayayayayayayayaya
Birababaje cyane ndetse biteye n’agahinda namwe nkaho mwakagize icyo mukora ngo ibintu bigaruke muburyo ahubwo nabonye mwibasiye abantu nkaho aribo gisubizo peeeee gusa namwe muri gutanga ibitekerezo ntabwo aribyiza ko mukomeza kuzana amazina y’abantu kdi batanahari rwose nimubareke biturize aho bari ubundi ahubwo mutange ibitekerezo byatuma ibintu bigaruka kumurongo munabaszngera nimba byanze chorale isenyuke bigire inzira aho kugumya ibacumuza kubusa ibavugisha amagambure
-
yewe turaterwa ntitubimenye nyamara birakwiye ko dusenga kuko byose biterwa na stani kuko niwe uteza amacakubiri. umwami adushyigikire
-
Ariko mana we Gusa ikibazo simwe ahubwo usibye nabo bashumba nababa hagarariye Niko bameze ahubwo nyine ubwo hagezweho amakorale navaho harageraho abakristo murarye muri menjye
muri ADEPER urarenganywa wabaza NGO ndaziriki ugatengwa NGO uri ikigande.
ESE umushumba avuzeko muri ibicucu abayoborwabo bavga ngwiki ?
ndabona umushumba agiye guhabwa pansiyo asize umugani.
-
Yemwe abatarakebwe mwe. Ni gute mujyaho mugashyira igitutsi ku murimo w’Imana n’ itorero ryanyu namwe mutisize ese nibyo mwahamagariwe ? Erega muraterana amagambo hirya no hino ni MUKIZWE ubwo ko mubaye ba Sanibalati aho kuba ab’umumaro kuri beneso ngo mubasengere maze izina ry’ Isumbabyose ngo ryongere ryogezwe. Ese ko mwasabwe ibitekerezo byo gufasha beneso babatumye kubamwaza. ni MUKIZWE mube ab’umumaro. Naho ubundi umuntu uzi ibyo Imana yavuze kuri Salem bimwe bikaba bigaragara ntabwo yashyigikira abadakijiwe ku yisenya. Salem we ubaka ufite umwiko mu kuboko kumwe n’intwaro mu kundi kuko ushyigikiwe n’Iyatumye ubaho ntiwite kuri ba Sanibalati,Tobiya na Geshemu.Turagukunda kandi Imana irabizi byose izabimaraho
-
Ndabona inzego bireba z,itorero zabikemura, gusa nuko Harimo abavuga rikijyana babyihishe inyuma. Uriya muyobozi w,umudugudu nawe ni agakingirizo k,abo bavuga rikagerayo kuko yagendeye mubyo atazi. Gusa abanyamutwaro mubonye akazi ko gukora nimuyoboke ubutayu muzamuke imisozi. Imana nirebe umurimo wayo
- Nubwo abagabo batwima care (batatwitaho) tugera imbere y’Imana ikayiduha !
- Police yarwanye n’indaya iyambika ubusa buriburi mu ruhame abantu barebera
- Bombori bombori iganisha ku gusenyuka kwa Choral Salemu yubatse amateka akomeye muri ADEPR
- Yavuye muri Turkey aje guhaha mu Rwanda arongoye umunyarwanda kazi bamuroga inyatsi no kutabyara ariko
- Ubugome bw’agahembe gato kicaye I Roma (ubupapa)
- Rose Muhando ku gitutu cy’abamushinja gukoresha ibiyobyabwenge
- URUSENGERO RWABAGUYEHO UBWO BARI MU MUHANGO WO KWIMIKA MUSENYERI
- Umugore yishe umugabo amuziza ku dahaha kuri Noheli
- Noheli ni umunsi washyizweho na Kiliziya y’i Roma, kimwe mu binyoma byo mu minsi y’imperuka
- Abahakana bakanapfobya Noheli bayijihije barigatana mu gitsina (mu myanya y’ibanga) : reba amafoto
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Mukobwa, nubona umuhungu nk’uyu ntazagucike-Soma inkuru
- Ibyabaye kuri iyi ndaya ni agahomamunwa ! somo rikomeye ku zindi ndaya
- Nubwo abagabo batwima care (batatwitaho) tugera imbere y’Imana ikayiduha !
- Rusizi:Menya umusozi w’amateka adasanzwe mu butabera bw’Imana n’ubw’abantu


text:
Kanyinya: Abaturage barishimira ibikorwa remezo bakomeje kwegerezwa
Mu muganda uba ku wa gatandatu w’icyumweru cya nyuma cy’ukwezi, ku wa 26 Mutarama abaturage b’Umurenge wa Kanyinya bakoze ibikorwa byo gucukura imiyoboro izanyuzwamo ibitembo by’amazi azajyanwa mu tugari ka Mataba na Taba. Ayo mazi uretse gukoshwa n’abaturage kandi azagezwa ku bigo by’amashuri n’ibitaro byahubatswe.
Abaturage batuye muri uwo Murenge bakaba bagaragaje ko bari bahangayikishijwe no kutagira amazi mu bice batuyemo, ariko ubu bakaba bagiye gukurikirana iyubakwa ry’uyu muyoboro, (...)
Mu muganda uba ku wa gatandatu w’icyumweru cya nyuma cy’ukwezi, ku wa 26 Mutarama abaturage b’Umurenge wa Kanyinya bakoze ibikorwa byo gucukura imiyoboro izanyuzwamo ibitembo by’amazi azajyanwa mu tugari ka Mataba na Taba. Ayo mazi uretse gukoshwa n’abaturage kandi azagezwa ku bigo by’amashuri n’ibitaro byahubatswe.
Abaturage batuye muri uwo Murenge bakaba bagaragaje ko bari bahangayikishijwe no kutagira amazi mu bice batuyemo, ariko ubu bakaba bagiye gukurikirana iyubakwa ry’uyu muyoboro, ugabanyije imvune z’abagore n’abana bajyaga kuvoma kure.
Umuyobozi wungirije w’Akarere ka Nyarugenge ushinzwe Ubukungu, Imari n’Iterambere Kagisha Felicien, yagaragaje ko ibi bikorwa byo gutanga amazi biri mu mihigo y’Akarere ka Nyarugenge kandi ko bizera ko mu gihe gito bizaba birangiye. Uretse kandi guhabwa amazi, abaturage bazakora muri icyo gikorwa cyo gucukura uwo muyoboro bakaba bazajya banahembwa.
Nyuma y’umuganda hakaba habaye inama, aho abaturage bakanguriwe gufasha Intore ziri ku rugerero kurangiza neza imirimo ziyemeje, kwitabira gahunda zateganyijwe mu kwezi kw’imiyoborere myiza, abadafite ubwisungane mu kwivuza bakaba bakanguriwe gukora uko bashoboye bakariha amafaranga basabwa.
Amafoto: Serugendo
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
BIGIZI GENTIL (KIPENZI) YASOHOYE INDIRIMBO NSHYA YISE "ALPHA & OMEGA"
Umuhanzi mu ndirimbo zihimbaza Imana BIGIZI GENTIL wamenyekanye cyane ku ndirimbo ye yise KIPENZI yanakunzwe na benshi, yashyize ahagaragara indirimbo ye nshya yise ALPHA & OMEGA.
BIGIZI wasohoreye iyi ndirimbo ye i Remera muri BNG Records, yadutangarije ko iyi ndirimbo iri mu njyana ya RUMBA. Iyi ndirimbo ngo ni iya 10 kuri album ye ya mbere yitegura gushyira ku mugaragaro mu ntangiriro za Gicurasi.
Indirimbo ALPHA & OMEGA yanditswe na Aimée MUHIRE uba mu gihugu cya Australia, BIGIZI ayishyira mu njyana anayikorera amajwi. Bigizi yagize ati "Ni umugore uba muri Australia wakunze indirimbo yanjye yitwa KIPENZI, wanyoherereje amagambo hanyuma nanjye nyishakira melody mpita njya muri studio nta na kimwe mpinduye ku magambo yayinyoherereje ifite."
BIGIZI GENTIL akorera umurimo w’Imana mu itorero Methodistes Libres (EMLR) ku Kimisagara. Umwihariko we ni uko mu ndirimbo ze amajwi yose ari we uyiririmbira.
Janvier Kwizera


text:
lun.
11
juin
2012
ISOMO RYA MBERE
Isomo ryo mu gitabo cya mbere cy’Abami(1 Bami 17, 1-6)
Umuhanuzi 1Eliya, Umutishibi wo mu baturage b’i Gilihadi, abwira Akabu ati “Ndahiye Uhoraho, Imana ya Israheli nkorera, ko nta rume cyangwa imvura bizagwa muri iyi myaka, keretse jye mbitegetse!” 2Uhoraho abwira Eliya agira ati 3“Va hano, ugende werekeza iy’iburasirazuba, maze wihishe ku nkombe y’umugezi wa Keriti, uri mu burasirazuba bwa Yorudani. 4Uzanywe amazi y’uwo mugezi, kandi nategetse ibikona kuzajya bikugemurira ibyo kurya.” 5Aragenda, agenza uko Uhoraho yategetse; ajya kuba ku nkombe y’umugezi wa Keriti wari mu burasirazuba bwa Yorudani. 6Ibikona byamuzaniraga umugati n’inyama mu gitondo na nimugoroba, akajya anywa amazi y’uwo mugezi.
ZABURI (Zab 121 (120), 1-2, 3-4, 5-6, 7-8)
Inyik/ Ubuvunyi bwanjye buturuka kuri Uhoraho, waremye ijuru n’isi.
Amaso nyahanze impinga y’imisozi:
mbese nzatabarwa n’uvuye he?
Ubuvunyi bwanjye buturuka kuri Uhoraho,
waremye ijuru n’isi.
Ntazareka intambwe zawe zidandabirana,
umurinzi wawe ntasinziriye.
Oya, umurinzi wa Israheli ntasinziriye,
ntanahunyiza.
Uhoraho ni we murinzi w’ubwikingo bwawe,
ahora akurengera mu gitondo.
Bityo ntuzicwa n’izuba ry’amanywa,
cyangwa umwezi wa nijoro.
Uhoraho azakurinda ikibi cyose,
anakurindire amagara yawe.
Ni koko Uhoraho azakurinda,
kuva uhagurutse kugeza uhindukiye,
uhereye ubu n’iteka ryose.
IBANGONDIRIMBO RIBANZIRIZA IVANJILI (Mt 5, 12)
Alleluya Alleluya
Nimwishime munezerwe,
Kuko ingororano yanyu izaba nyinshi mu ijuru !
Alleluya
IVANJILI
+ Matayo (Mt 5, 1-12)
Muri icyo gihe, 1Yezu abonye ikivunge cy’abantu aterera umusozi. Aricara, abigishwa be baramwegera. 2Nuko araterura arigisha ati
3“Hahirwa abakene ku mutima, kuko Ingoma y’ijuru ari iyabo.
4Hahirwa abiyoroshya, kuko bazatunga isi ho umurage.
5Hahirwa abababaye, kuko bazahozwa.
6Hahirwa abasonzeye ubutungane bakabugirira inyota, kuko bazahazwa.
7Hahirwa abagira impuhwe, kuko bazazigirirwa.
8Hahirwa abakeye ku mutima, kuko bazabona Imana.
9Hahirwa abatera amahoro, kuko bazitwa abana b’Imana.
10Hahirwa abatotezwa bazira ubutungane, kuko Ingoma y’ijuru ari iyabo.
11Murahirwa nibabatuka, bakabatoteza, bakanababeshyera ku buryo bwose ari jye babahora. 12Nimwishime munezerwe, kuko ingororano yanyu izaba nyishi mu ijuru ! Ni uko batoteje abahanuzi bababanjirije.”


text:
Umwarimukazi wa Kaminuza awari umutinganyi akanarwanya abakristu yizeye Yesu, ashakana n’umu Pasteri
Rosalia yakuriye mu muryango ukurikiza ukwemera kw’idini rya Gatorika. Mu myaka ye y’ubwangavu, akaba yari nk’umukobwa usanzwe wemera ko imibonano mpuzabitsina ari ihuza umugabo n’umugore. Yakundaga rero kuba yakwitabwaho n’abahungu cyane cyane nk’iyo bamusohokanaga.
Ariko rero amaze kugira imyaka 20, yaje kwisanga imibonano imuhuza n’abo bahuje igitsina ariyo imunyura kurushaho. Iyo miterere yaje kugenda ikura muri we ku buryo agejeje ku myaka 28 yareruye atangira kubana n’abandi bakobwan go kuri we yumvise ari byo amarangamutima ye yaganishagaho.
Nyuma y’amashuri ye yagaragajemo ubushobozi buhanitse, Rosalia yabaye umwarimu muri kaminuza yigisha ururimi rw’icyongereza n’isomo ry’imyigire y’imibanire y’abantu (sociologie), muri Kaminuza y’ahitwa I Sirakize(Siracyse). Rosalia wemeraga inyigisho z’Abanditsi, n’abahagarariye imitekerereze, abavumbuzi b’amahame nka Freud, Marx, Darwin; yaje guhinduka buhoro buhoro ,nkuko we abivuga, “Umwarimu wa kaminuza w’ukwemera kwa gikomunisti”(politiki ishingiye ku gusaranganya ibintu). Yatangiye kurwanya ubukristo n’inyigisho zabwo.
Dore uko abyivugira mu buhamya atanga “ Sinemeraga na gato ko hari ubutware butagaragara bubaho, numvaga kwemera ibyo ari iby’ubwenge buke, atari iby’umuntu wize. numvaga ndakajwe no kuba narigeze gusenga Yesu nkiri muto, ariko icyandakazaga kurushaho ni ukubona abantu bemeraga iby’Imana, bakanabikurikiza mu mibereho yabo.’’
Muri uko kugenda aharanira uburenganzira bw’abatinganyi, Rosalia yagiye ahura n’abakristo bamubwiraga ko ari umunyabyaha uzajya mu muriro.
Mu gihe umwaka wa 1990 warimo urangira, itsinda rya gikristo ryitwa “Promise keepers”,ryarwanyaga cyane abatinganyi, ryaje mu mugi wabo. Rosalia yahise yandika inkuru, urwanya ubukristo n’uburyo bubangamira abatabwemera. Iyo nkuru yavuzweho cyane, Rosalia abona amabaruwa menshi, amushima n’amwamagana. Rosalia rero ngo yayabitse akurikije ibyiciro bibiri, uruhande rumwe ahashyira amabaruwa amugaya ku rundi ahashyira amabaruwa amushima.
Ariko rero Rosalia ngo hari iyo yabonye abura aho ayishyira, nta kiciro yabonye muri ibyo bibiri yayishyiramo. Iyo ngo yari ivuye kwa Pasteri Ken Smith, wo mu itorero Presbyterienne, ry’aho I Syracuse. Ati “Ibaruwa ye yanteye amatsiko, ngo yashakaga, kumfasha. Yashakaga kumfasha gusobanukirwa n’ubukristo”. Rosalia ngo yishimiye iyo baruwa. Ngo yabonye ko kubonana n’uwo mu Pasteri bizamufasha kubona icyo amunengaho nawe akabona ibyo yandika mu gitabo cye, birwanya ubukristo.
Pasteri n’umugore we ngo bamwakiriye neza cyane , baganira nawe kandi bemera kuganira nawe ku ngingo zose, yifuzaga.
“ Nari nzi ko arinjye wayoboraga ibiganiro, nyamara sinkamenye yuko Imana izi byose kuva isi itararemwa hari icyo yari yaragambiriye hagati yanjye na Kent”
Rosana avuga ko nubwo we yabarwanyaga ariko Uwo mu Pasteri n’umugore batigeze bamutera umugongo, bakomeje kumwumva no kumwakira neza.
Muri icyo gihe rero Rosalia wari umurwanashyaka ukomeye uharanira uburenganzira bw’abatinganyi, yari yaratangiye kujya yiga Bibiliya kugira ngo abone uko asenya ubukristo. Hashize igihe ngo umwe mu nshuti ze wari warahinduye igitsina yaje kumubaza ati’ Hari icyo nshaka kukubwira, Kuva watangira gusoma Bibiliya, warahindutse , byagenze bite?’ Rosalia ngo yaramusubije ati “ Ese none byaba ari ukuri? Ese none Yesu yaba yarazutse? Ese none twaba ari twe twibeshya?”
Mugenzi we nawe byagaragaraga ko akozweho mu kumusubiza aramubwira ati “ Nabaye Pasteri imyaka 15, nagerageje gusenga kugira ngo Imana impindure , ariko byaranze. Niba ushaka ko ngusengera uzambwire.”
Kuva ubwo Rosalia yatangiye guhinduka, ntiyaba akibona ibitekerezo birwanya ubukristo ashyira mu gitabo cye. Avuga ko muri Bibiliya ubutinganyi ari ibikorwa atari imiterere y’umuntu(identite), ngo yabonye Bibiliya imubwira uwo ari we (identite), mu buryo bumunejeje.
Rosalia ariko ngo yakomeje kunangira umutima, aho bigeze yiyemeza kujya gusengera mu itorero rya ba Ken n’umugore, aho bamwakiye neza, ngo abakristo baho bakaba bari bamaze igihe bamusengera, ubwo rero ngo yatangiye kwinjira mu gusanwa n’Imana.
Ati “Yesu yaje kuganza, ubuzima bwanjye bwari bwarangiritse, kandi sinifuzaga kureka ibyo nakundaga byose. Ariko urukundo rwa Yesu rwaje kunganza’
Mu minsi ya mbere Rosalia avuga ko yumvaga atinye kuba yazagira imibonano isanzwe, Imana yaremye hagati y’umugabo n’umugore ariko nabwo Imana yaramukijije aba muzima aza no gushakana na Kent, afite imyaka 35; ubu bakaba bafatanya gukorana umurimo w’Imana.
Info chretienne.com
Adolphe MITALI.


text:
ISI NTUYEMO
Umwami yari afite umugaragu wakundaga kumubwira ati nyakubahwa burya buri kintu cyose Imana ikora kiba ari cyiza kandi haba hari impamvu.
Umunsi umwe umwami agiye ku rugamba baramurasa bamuca urutoki, wa mugaragu we ati humura nyakubahwa buriya Imana ifite impamvu kandi nta kibi ikora byose ni byiza. Kuba wacitse urutoki buriya nibyo Imana yabonye ari byiza kuri wowe!
Ni uko umwami ararakara cyane, ahita ategeka ko uwo mugaragu we yajyanwa mu nzu y'imbohe kuko yatinyutse agashinyagurira umwami!
Nyuma y'igihe gito umwami n'ingabo ze bagiye ku rugamba, bahura n'umutwe w'abantu baba mu mashyamba bashimuta uwo mwami ngo bazamutangeho igitambo ku mana zabo, nyuma bagiye kumusogota ngo bamutangeho itambo basanga yacitse urutoki kandi batangaga igitambo ku muntu udafite inenge ku mubiri, ni uko bamurekura batyo!
Ubwo umwami yaratashye, ategeka bwangu ko wa mugaragu we yafungurwa ndetse aramugororera amugira umutware aranamugabira!
ISOMO: BURYA IBIKUBAHO IMANA IBA IBIZI KANDI IBYO WITA IBYAGO BYAWE YABIHINDURAMO AMAHIRWE ATANGAJE! TUJYE DUSHIMA KANDI TWIRINGIRE KO IMIGAMBI IFITE KURI TWE ARI MYIZA N'UBWO TUTABIBONESHA UBWENGE BWACU!


text:
ven.
25
nov.
2011
Sesiliya ni umwe mu batagatifu abakristu benshi bakunda cyane kandi wabaye ikuzo rya Kiliziya. Yavukiye i Roma, ababyeyi be akaba ariho bari batuye. Ni we wenyine wari umukristu mu rugo iwabo.
Kuva yahabwa batisimu, yari yarasezeranye kuziyegurira Imana ntiyigere ashaka umugabo. Nyamara amaze kuba inkumi, iwabo bamuhatiye kurongorwa n’umusore Valeriyani wakomokaga mu muryango ukomeye cyane i Roma. Uwo musore yari atari yabatizwa. Sesiliya abura uko abigenza aremera, ubukwe burataha. Igihe ariko abakwe baririmbaga bizihiza igitaramo, Sesiliya umutima we waririmbiraga Nyagasani ibisingizo. Ni nayo mpamvu bamwita umurinzi w’abaririmbyi ba Kiliziya. Nuko rero abakwe bikubuye asigarana n’umugabo we, aramubwira ati : “Umva rero, menya ko ngukunda rwose. Ariko mfite ibanga rikomeye nshaka kukumenyesha! Undahire ko utazarimena”. Valeriyani aramurahira. Sesiliya ati : “Mfite amasezerano nasezeranyije Nyagasani kandi ndinzwe n’Umumalayika We. Abonye ko unkunda byo kuntesha ubusugi bwanjye, yandengera maze akagukorera ishyano. Naho rero nabona ko unyubahiye ubusugi, Nyagasani azagutonesha nk’uko yantonesheje”. Valeriyani bimutera ubwoba, arihangana ariko abwira Sesiliya ati : “Kugira ngo nkwemere, banza unyereke uwo mumalayika”. Sesiliya ati : “Niwemera Imana ukabatizwa, uzabona Malayika murinzi wanjye”. Hashize iminsi Valeriyani arabatizwa, nuko bidatinze Imana ikora igitangaza, Malayika wa Nyagasani amwiyereka afite amakamba abiri, rimwe aryambika Sesiliya, irindi aryambika Valeriyani. Ibyo byishimo Valeriyani ntiyatinze kubigaragariza murumuna we Tibursi yakundaga cyane. Kuva ubwo Tibursi na we yemera kwigishwa arabatizwa.
Ariko kubera ko abategetsi bakuru batotezaga abakristu, abanzi ba Kiliziya ntibatinze kubahemukira ; nuko abo bavandimwe bombi barafatwa baricwa. Sesiliya na we arafatwa, umucamanza amubaza uko yitwa. Undi ati : “Abantu banyita Sesiliya ariko rero izina nkunda ni iry’uko ndi umukristu”. Nuko bamufungira mu nzu ishyushye cyane, ngo yicwe n’imyotsi n’ubushyuhe. Nyamara Nyagasani amukoreraho igitangaza ntiyagira icyo aba. Nibwo umucamanza arushijeho kurakara, nuko ategeka ko bamuca umutwe. Cyakora babikorana ubwoba bwinshi ntiyapfa ako kanya, apfa hashize iminsi itatu.


text:
Mu gihe mu Burasirazuba hagiye havugwa ubugome bwahadutse bwo gutema inka zihagaze zaba ziri mu rwuri cyangwa mu rugo, Ubuyobozi bwahagurukiye icyo kibazo bushyiraho ubufatanye n’abaturage mu rwego rwo gukumira ubwo bugizi bwa nabi.
Mu gihe mu Burasirazuba hagiye havugwa ubugome bwahadutse bwo gutema inka zihagaze zaba ziri mu rwuri cyangwa mu rugo, Ubuyobozi bwahagurukiye icyo kibazo bushyiraho ubufatanye n’abaturage mu rwego rwo gukumira ubwo bugizi bwa nabi.
Gutema Inka za Girinka no kurandura imyaka mu mirima y’abaturage ni ikibazo gihangayikishije ubuyobozi bw’intara y’I Burasirazuba, gusa kuri ubu hakaba hemejwe ubufatanye ku nzego zitandukanye hakumirwa ubwo bugome.
Umuyobozi w’Intara y’Uburasirazuba, Kazaire Judith avuga ko muri iyi minsi hadutse ikintu cy’urugomo aho bagenda bakira amaraporo y’uko inka zihabwa abaturage muri gahunda ya Girinka zitemwa, zigakomereswa, ahandi zikicwa.
- Kayizire Judith Guverineri w’intara y’Iburasirazuba
Agaragaza ko iki kintu gihangayikishijwe kandi kidakwiye, ku buryo ahamagarira abayobozi n’abaturage ubufatanye mu gukumira ubu bugizi bwa nabi no guta muri yombi ababukora.
Ati “Tumaze iminsi tubona amaraporo y’aho abantu batema inka za Girinka. Hari abaziba, abazigurisha, ariko hari abazitema; ahandi bakazitera ibisongo cyangwa bakazihemukira mu bundi buryo, inka zigapfa, ibyo ntabwo bikwiye.”
Uyu muyobozi yaboneyeho gusaba inzego zibanze kuba maso ndetse hagira ugaragarwaho n’ibyo bikorwa by’urugomo ntibamuhishire, bityo bakarushaho guhuza imbaraga.
Uzabakiriho Innocent ushinzwe imibereho myiza y’abaturage mu kagari ka Gatarama, mu murenge wa Kigina, Akarere ka Kirehe avuga ko nk’ubuyobozi bagiye gufatanya n’abaturage gukumira ibikorwa bibi bikorworerwa mu tugari no mu midugudu, byadindiza iterambere.
Yagize ati “Ni uruhare rwacu gukumira abangiriza gahunda z’iterambere ry’abaturage. Nk’abayobozi mu nzego z’ibanze dukwiye kujya tugenzura niba ayo matungo acunzwe neza, tugafatanyiriza hamwe gukumira abashobora kuyangiriza.”.
Abayobozi b’inzego z’ibanze cyane cyane abo mu rwego rw’imidugudu ; bakubutse mu itorero ry’intore z’Imbonezamihigo babwiye itangazama ko iri torero ryabakebuye ndetse rikabereka inshingano zabo, ku buryo bagaragaza ko bavanyemo ingamba zizabafasha kunoza ibyo batitagaho, bakumva ko bitabareba.
Ndacyayisenga Fred
Ibitekerezo
Wuwa wajyinga,abasenzi bica inka bagatunga ingurube,rubbish,kndi barazwi ikibazo nuko ari abaturage baba batinye kuvuga ngo nabo natagirirwa inabi,naho ubundi habayeho inama ebyiri gusa, umukwabu umwe wabayora bose ibyo bishingwe,infact muzajue mibatwikisha essence aribazima,nibwo nakumva neza igihano Kanda hano umusubize
ABOBAGIZIBANABINIBAFATWEBAKURIKIRANWE Kanda hano umusubize
Ubundi nabo bakwiye kwicwaa nuko bitemewe nyine barabafunga bakaturira ibigori kd banatwiciye amatungo agahinda weee Kanda hano umusubize


text:
Ugendeye ku bimenyetso n’ibintu bisigaye bibaho muri iki gihe, ubona ko ibihe bya nyuma byavuzwe muri Bibiliya birigusohora.
Nubwo bimeze bityo, Itorero rifite akazi gakomeye ko kumurika kurushaho no gukomera ku masezerano yaryo. Itorero ryahawe amasezerano akomeye cyane cyane mu bihe by’imperuka, aho Imana yavuze ko izasuka Umwuka wayo kandi ko itorero rizashyirwa hejuru nubwo aribwo umwijima uzaba mwinshi ariko itorero nibwo rizamurika cyane kuko iyo hari umwijima mwinshi, nibwo n’umucyo niyo waba ari mucye umurika ukagaragara.
Pasitori J. Jacques we avuga ko ibyaha byinshi biri gukorwa muri iy’iminsi bakabyitirira iminsi y’imperuka ko ibyo ntaho bihuriye, ahubwo biterwa nuko baba biyita abo bataribo cyangwa batari bisobanukirwa.
Yagize ati”ujya kumva ngo pasitori cyangwa undi muntu ukomeye usanzwe azwi bakoze ibintu bibi ndetse wenda ku mugaragaro, bigafatwa ko ari uko ari mu minsi y’imperuka ntabwo ari byo ahubwo twabigereranya na kwakundi mu makuru berekana umuntu wafashe umwana ku ngufu bagacishiriza bati ni shitani wabiteye.”
Pasitori Karayenga J. Jacques we yemeza ko bitakagombye kwitirirwa satani kuko Satani yahozeho kuva cyera. Kuri we asanga biriguterwa nuko buri muntu arimo akora ibintu bibi agashaka aho abitereka bigatuma abyitirira iminsi y’imperuka cyangwa ko satani ariwe wabiteye.
Pasitori J.Jacques aganira na UBUGINGO.COM,yaravuze ati” umukristo aragwa ati ni minsi y’imperuka, pasitori yakora icyaha nabwo ngo ni minsi y’imperuka” akibaza ikibazo ati” ese iminsi y’imperuka ivuga kugabanuka kw’imbaraga z’Imana cyangwa kugabanuka ku bushobozi bwayo? Cyangwa nta muntu ukijijwe ukwiriye kubaho mu minsi y’imperuka?”
Pasitori J.Jacques mu gusubiza ibyo bibazo we, asanga biterwa n’abantu bifuza kuba abapasitori cyangwa bakanabisaba nyamara igihe cyabo kitari cyanagera maze bamara gufata izo nzego bihaye cyangwa basa naho aribo babyiyise bigatuma bakoreramo ibibi bakanabihemukiramo.
Kuri we asanga mbere yo gufata izo nzego n’inshingano umuntu yakagombye kubanza kumenya uko azabigenza kugira ngo azabashe kuba umucyo aho guhemuka ngo atukishe izina ry’Imana. Nubwo avuga ko harimo abahemukira mu murimo w’Imana bakabyitirira iminsi y’imperuka, pasitori J.Jacques yizera kandi akishimira ko hakiri abahagaze neza kandi bakomeje umurimo w’Imana mu buryo bwiza.
Yagize ati” Itorero rirakomeje kuko mu minsi y’imperuka rifite isezerano ry’ububyutse, bityo muri iy’iminsi si ko abapasitori bose barimo bakora ibibi ahubwo bimeze nko mu gihe cya Eliya Imana iracyibikiye abantu batari bapfukamira baali.”
Pasitori J.Jacques asaba ko abantu bakwiriye kuba maso kandi abamaze guhamagarwa bagatoranywa n’Imana bakwiye kwirinda kugira ngo babashe kumurikira isi muri iy’iminsi umwijima ujyenda uba mwinshi.


text:
Dukwiye guhinduka rwose!
Nuko benedata, ndabinginga kubw’imbabazi z’Imana ngo mutange imibiri yanyu ibe ibitambo bizima byera bishimwa n’Imana, ari ko kuyikorera kwanyu gukwiriye. Kandi ntimwishushanye n’ab’iki gihe ahubwo muhinduke rwose mugize imitima mishya, kugira ngo mumenye neza ibyo Imana ishaka, ari byo byiza bishimwa kandi bitunganye rwose. Abaroma 12:1-2
Aya magambo ni Paulo wayandikiye abaroma kubera ko yashakaga ko bareka imigenzo yabo no kuyikomeraho ashaka kubereka inzira Imana ishaka ko banyuramo. Muri yo arabashishikariza kwitanga ubwabo nk’ibitambo byuzuye kuko ari cyo Imana ibashakaho ikindi bagahinduka kandi rwose bakagira imitima mishya yibwira iby’Imana.
Iri jambo guhinduka rwose niryo nshaka dusangira n’abasomyi b’uyu munsi kugira ngo natwe niba hariho utarahindutse neza iri jambo rimukebura yibuke icyo Imana imushakaho
Iyo uvuze guhinduka byumvikana ko hari aho umuntu akwiye kuva akagera ahandi. Muri uru rugendo rugana mu ijuru umubare w’abatari bake batangiye uba ushatse kuvuga guhinduka ukava mu mwijima w’ibyaha ukajya mu mucyo w’agakiza aho nawe utangira kuba umucyo ukamurikira abandi nabo bakamenya inzira bakwiye gucamo.
Reka mbere yo kuvuga ko umuntu akwiye guhinduka rwose tubanze turebe amagambo akurikira.
Irya mbere ni uguhindura mu by’ukuri iyo witegereje abakritso bamwe muri iki gihe basa n’abahinduye aho babarizwa (addresses) aho guhinduka bo ubwabo. Irya kabiri ni uguhinduka, aha hari abandi bahindutse ariko bemera guhinduka kuri bike ntibahinduka rwose. Irya gatatu ni uhinduka rwose aribyo Paulo yabwiye abaroma ko Imana ibashakaho.
Hari n’igihe umuntu ahindukira nkaho yagahindukiye ngo atere umugongo ibiri inyuma amaramaze rwose ahubwo agahindukirira mu rubavu wenda rw’ibumoso kuburyo azajya areba inyuma n’imbere mbese akabagarira yose nk’utizeye azera.
Nshuti bavandimwe twifuza kujya mu ijuru twese, ariko tugomba kuzirikana ko amaherezo y’uru rugendo azabaho. Hari umuririmbyi wavuze ngo ibanga abakorera Imana bagendana ni uko bazareba Yesu amaso ku maso igikomeye yaravuze ngo nubwo bamwe batabyemera ntibazabura kubibona. Mbese wabyemera utabyemera ntibizakubuza kubizira kuko kuba umuntu yahakana ko Yesu atazaza ntibyicira Yesu gahunda ariko kandi uracyafite amahirwe kuko agejeje iki gihe kugira ngo nawe akwinjiza mu murya ngo w’abana b’Imana.
Niba utarawinjiramo tuguhaye ikaze niba kandi warahinduye aho ubarizwa cyangwa ugahinduka ariko ukagira utwo wisigira ukwiye guhinduka rwose kuko nibyo Imana idushakaho.
Amen!
Innocent KUBWIMANA.


text:
Rwanda | Gakenke: Kuva ku mwanya wa nyuma si impanuka ni ugukora cyane- Umuyobozi w’akarere
Umuyobozi w’akarere wungirije ushinzwe imibereho myiza, Ntakirutimana Zephyrin atangaza ko kuva ku mwanya wa nyuma atari impanuka ahubwo babikesha gukora cyane. Yemeza ka akarere kazaza mu myanya itanu ya More...
Rwanda | Bugesera: urubyiruko rurasabwa kugana ikigo cyarwo kugirango rufashwe mu bikorwa binyuranye
Umunyamabanga nshingwabikorwa w’inama y’igihugu y’Urubyiruko Alphonse Nkuranga Urubyiruko rwo mu karere ka Bugesera More...
Rwanda | Kayonza: Gushaka ibikoresho by’ikigo cy’urubyiruko bishobora kuzatuma gitinda gutangira imirimo ya cyo
Gutangiza serivisi zizatangirwa mu kigo cy’urubyiruko cya Kayonza bishobora kuzatinda kubera ko hagikenewe amafaranga menshi yo kugura ibikoresho bizakoreshwa muri icyo kigo. Ubuyobozi bw’akarere More...
GISAGARA: ARAHAMAGARIRA URUBYIRUKO BAGENZI BE KUBA INYANGAMUGAYO
Bivuye ku mateka amwe n’amwe atari meza yumvise yaranze urubyiruko rw’igihe cya Jenoside yo muri mata 1994, umwe mu rubyiruko rw’akarere ka Gisagara wiga mu kigo cy’amashuri yisumbuye More...
Kayonza: Abagize komite z’urubyiruko barasabwa gutanga raporo z’ibyo bakora
Umuhuzabikorwa w’inama nkuru y’igihugu y’urubyiruko, CNJR mu karere ka Kayonza, Uwizeyimana Placide arasaba abagize komite z’urubyiruko ku rwego rw’imirenge kujya bihutira More...
Urubyiruko rurasabwa kutagwa mu mitego y’abantu bokamwe n’ingengabitekerezo ya genocide.
Urubyiruko rwo mu Rwanda by’umwihariko akarere ka Rutsiro, rurasabwa kutagwa mu mutego w’abantu bokamwe n’ingengabitekerezo ya genocide, kuko ngo ingaruka yayo ari mbi ndetse na nyirayo More...
Rwanda | Nyamasheke: Urubyiruko rurasabwa kurwanya ibiyobyabwenge.
Nyuma y’umuganda wo gutangiza icyumweru cyo kwita ku bidukikije wabaye, abaturage bo mu murenge wa Karambi babagara ishyamba ryatewe ku bufatanye bw’abaturage na polisi y’igihugu, urubyiruko More...
Nyamasheke: Urubyiruko rurasabwa kurwanya ibiyobyabwenge.
Nyuma y’umuganda wo gutangiza icyumweru cyo kwita ku bidukikije wabaye, abaturage bo mu murenge wa Karambi babagara ishyamba ryatewe ku bufatanye bw’abaturage na polisi y’igihugu, urubyiruko More...
KARONGI: Ubukene cyangwa Ubukire bwa mbere buba mu myumvire – Uwiringiyimana Philiber
Inteko Rusange y’Inama y’Igihugu y’Urubyiruko y’akarere ka Karongi yabereye muri centre Bethel-Rubengera Urubyiruko rwo mu Karere ka Karongi rurasabwa kugira imyumvire ireba kure kugira More...
KARONGI: Ntaho tugonganira n’izindi nzego ahubwo turuzuzanya – Ryumugabe Alphonse
Mu Nteko Rusange y’Inama y’Igihugu y’Urubyiruko y’akarere ka Karongi yaberaga mu murenge wa Rubengera, umuhuzabikorwa wayo Ryumugabe Alphonse yatangaje ko bakorana neza n’inzego More...


text:
Aba baturage batuye mu nkengero za Pariki ya Nyungwe bavuga ko bahora bahingira mu gihombo kuko ntacyo basarura kubera ko bonerwa n’inyamaswa ziganjemo inkende, impundu, ibyondi n’izindi.
Ayingeneye Christine avuga ko nta myaka bahinga itonwa n’inyamaswa zo muri Pariki ya Nyungwe kandi kubera ubwinshi bwazo ngo zirya umurima zikawumara umuhinzi agatahira aho
Aba baturage basaba ubuyobozi kubavuganira ku buyobozi bw’Ikigo cy’Igihugu cy’Iterambere (RDB) kigacunga inyamaswa zikajya kubonera.
Nyiramwiza Ange ati ”Biduteza ikibazo cy’inzara kubera ko niba uba wahinze umurima w’imyumbati zikaza zikawujyamo zigahita ziwumara biba ikibazo inzara ihita itera kandi wari wayirwanyije.”
Guverineri w’Intara y’Iburengerazuba, Mukandasira Caritas, yabijeje ko agiye kubakorera ubuvugizi kugira ngo ibyabo byonwe n’inyamaswa byishyurwe kuko bigaragara ko bonerwa.
Yagize ati” Ni byo koko kubera ko urabona ko uyu murenge ukikijwe n’ishyamba! Inkende zirabonera pe ariko bashobora kuba batazi icyo itegeko riteganya, hari komite iriho kuva ku midugudu ni bo bakora raporo bakayijyana mu kigo cy’ingoboka ariko ndakora ubuvugizi ku nzego zibishinzwe.”


text:
Uyu muryango wita ku bagore bafite ibibazo byaturutse kuri Jenoside yakorewe Abatutsi mu 1994 ndetse n’abandi bagore bo mu cyaro, ubahugura mu myuga itandukanye ndetse ukabaha amafaranga baheraho bakora amatsinda n’ibimina byo kugurizanya.
Cyakora mbere yo guhugurwa, ngo wasangaga ibyo bimina birimo ibibazo by’imicungire idahwitse, igatuma bidatera imbere.
Mukarukwaya Monika ati “Wasangaga dutanga amafaranga mu bimina tugatombora, abantu bose bamara guhabwa amafaranga bikaba byahita bisenyuka. Ubumenyi twungutse buzatuma turushaho kubibungabunga kandi dushake uburyo twabiteza imbere.”
Muhongerwa Florida na we yunzemo, ati “Hari ubwo mu matsinda abantu bazanagamo amakimbirane, bikagira ingaruka ku iterambere ryayo. Twize uburyo dushobora gukemura ayo makimbirane no kuyakumira, bizaduteza imbere.”
Umuyobozi wa Women for Women mu Rwanda, Antoinette Uwimana, avuga ko ibyo bibazo byose ari byo byatumye abo bagore bategurirwa amahugurwa.
Ibyo ngo ni ukugira ngo n’igihe ubufasha bahabwa na Women for Women bwahagarara, habe hari abafite ubumenyi bwabafasha gukurikirana ayo matsinda, ndetse bakaba banakora ubukangurambaga ku bandi bagore kugira ngo bayagane.
Agira ati “Icyo tugamije ni ukubongerera ubushobozi kuko birashoboka ko hari igihe abaterankunga bacu bazahagarika inkunga, nibura bikaba aba bagore bakaba bafite ubushobozi bwo gucunga ayo matsinda.”
Umuryango Women for Women ukorera mu Rwanda kuva mu 1997. Ukorera mu turere twa Kayonza, Rwamagana, Kicukiro, Gasabo, Muhanga na Nyaruguru, ukaba warahuguye abagore batanu muri buri karere.
Watangiye ufasha abategarugori bahuye n’ibibazo bya Jenoside yakorewe Abatutsi mu 1994, uza kwagurira ibikorwa byawo no ku bagore bo mu cyaro muri rusange, ku buryo kugeza ubu umaze guhugura abasaga ibihumbi 69.


text:
U Burusiya: Amazi y’umugezi yahinduye ibara
Abaturage bo mu Mujyi wa Norilsk, mu Burusiya, batangajwe no kubona amazi y’umugezi witwa Daldykan yahinduye ibara agasa n’amaraso.
Abo baturage bakimara kubona amazi ahindutse, batangiye gufata amafoto bayashyira ku mbuga nkoranyambaga nka Twitter na Facebook. Ayo mafoto yatangiye gukwirakwizwa kuri interineti guhera ku itariki ya 07 Nzeli 2016.
Bamwe mu babibonye, bavuga ko ibyo bigaragaza ibihe bya nyuma. Ubuyobozi bwo mu Burusiya bwahise butangira iperereza ku cyaba cyateye ayo mazi guhindura ibara.
Dail Mail ivuga ko mu mujyi wa Norilsk ari ho hari ikirombe kitwa Norilsk Nickel, gicukurwamo ubutare bwa nickel. Uwo mugezi unyura hepfo y’icyo kirombe, bagakeka ko ubutare buva muri icyo kirombe ari bwo bwangije ayo mazi.
Mu gihe byaramuka byemejwe ko ari ubutare bwa nickel bwivanze n’amazi, abatuye uwo mujyi ntibakongera kuyakoresha kuko yaba arimo uburozi.
Gusa nta kintu na kimwe abo baturage basabwa gukora kugira ngo ayo mazi asubirane isura yayo isanzwe, keretse gutegereza akisukura ubwayo.
Ibitekerezo ( 18 )
Si iminsi yanyuma ahubwonibaperereze
ahh ndumva bitoroshye gusa nibakomeze biringire iyo bamenye bitabaye ibyo akabo kashobotse kabisa!!!
Twese hamwe nitwizere Imana kuko aribiri guso
mbegango,isi,irangiye,abantu,bahugiranye,inama,nabagira,nuko,njyenawe,twakiyeza,kuko,ibisarurwa,byomwisi,bireze
no nimisi yanyuma
byekubaterubwoba ahubwobirusheho kutwegereza Imana Yesu aturengere
No minsi yimperuka
No minsi yimperuka
ahhha!!!!!!!!!! Imana irimo irasohoza ibyo yavuze
ntibibatungure kuko byavuzwe mubyahishuwe muri bible,nomugitabo,kitwa intambara ikomeye,handitwemongo mugihe kibyago7imigezi ninzuzi bimwenabimwe kobizahinduka amaraso.
aha tube maso kandi dusenge ubudasiba kuko bibaye amaraso yaba ari ibyahishuwe bitangiy gusohora
mbegango ukorere ibyisi bikurushe agaciro,
amafaranga aruta uyakorere pe!!!!!!
ariko haricyo batazi ko amazi ari ubuzima .
akwiye kubugwabugwa kandi neza .


text:
U Rwanda n'u Burundi ni ibihugu bituwe ahanini n'amoko abiri: abahutu n'abatutsi. Nyamara, kuva ibyo bihugu byabaho, abagize ayo moko yagiye abana nk'abaturanyi, bahuzwa na byinshi kurusha ibibatandukanya. Gusa, hari abasanga hari aho ayo moko yaragiye ashyamirana ku buryo hajemo n'ubwicanyi ndengakamere.
Impuguke mu by'amateka n'abakurikirira hafi imiyoborere yo mu Rwanda no mu Burundi, basanga kuba abahutu n'abatutsi ari amoko atandukanye byagombye kuba akarusho kuko hari byinshi basangiye. Izo mpuguke zisanga intandaro y'ibibazo bibashyamiranya ari imiyoborere mibi, ibabuza ukwishyira ukizana no kwihitiramo ababayobora.
Mutege amatwi ikiganiro kidasanzwe cya Dusangire Ijambo ku kibazo cy'amoko cy'uyu munsi mwateguriwe na Frederic Nkundikije afatanije na Etienne Karekezi.